Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_9977.txt	ភ្នំពេញ៖ ឥណ្ឌូនេស៊ី ចង់បញ្ជាទិញអង្ករពីកម្ពុជា។ ប្រទេសនេះ នឹងបញ្ជូនប្រតិភូមកពិភាក្សាឆាប់ៗ ដើម្បីឈានទៅរកការនាំចេញ។ ក្នុងកិច្ចពិភាក្សាតាមប្រព័ន្ធវីដេអូជាមួយសម្ដេច ហ៊ុន សែន នាយករដ្ឋមន្រ្តី កាលពីថ្ងៃទី១១ ខែសីហា លោក ចូកូ វីដូដូ (Joko Widodo) ប្រធានាធិបតីឥណ្ឌូនេស៊ី បានបញ្ជាក់ថា ឥណ្ឌូនេស៊ីមានបំណងនាំចេញអង្ករពីកម្ពុជា។ នាពេលដ៏ខ្លីខាងមុខ លោក នឹងបញ្ជូនប្រតិភូពាក់ព័ន្ធមកពិភាក្សាលើករណីនេះ ដើម្បីដោះស្រាយបញ្ហាសន្តិសុខស្បៀង។	សម្ដេច ហ៊ុន សែន ស្វាគមន៍ចំពោះប្រតិភូឥណ្ឌូនេស៊ី ដែលនឹងមកកម្ពុជានៅពេលខាងមុខ ដើម្បីពិភាក្សា លើការនាំអង្ករចេញពីកម្ពុជា។ ជាការឆ្លើយតប សម្ដេច ណែនាំឱ្យអ្នកវិនិយោគឥណ្ឌូនេស៊ី ដាក់ទុន បង្កើតរោងម៉ាស៊ីនកិនស្រូវ ឃ្លាំងស្តុក និងបណ្ដាញទិញ ស្រូវពីកសិករកម្ពុជាតែម្ដង ដើម្បីធានាស្ថិរភា ពសម្រាប់ការនាំចេញរវាងប្រទេសទាំងពីរ។ កិច្ចពិភាក្សាតាមប្រព័ន្ធវីដេអូរវាង សម្ដេច សម្តេច ហ៊ុន សែន នាយកដ្ឋមន្ត្រីកម្ពុជា និងលោក ចូកូ វីដូដូ ប្រធានាធិបតី ឥណ្ឌូនេស៊ី កាលពីថ្ងៃទី១១ ខែសីហា ឆ្នាំ២០២៣។ រូបភាព៖ ពីទំព័រហ្វេសប៊ុកដែលប្រើឈ្មោះ សម្តេច ហ៊ុន សែន នាយករដ្ឋមន្ត្រីកម្ពុជា កញ្ញា អ៊ឹម រចនា អ្នកពាក្យក្រសួងកសិកម្ម រុក្ខាប្រមាញ់ និងនេសាទ បានបញ្ជាក់នៅក្នុងរបាយការណ៍នាំចេញកសិផលទៅក្រៅប្រទេស ក្នុងរយៈពេល៧ខែ ឆ្នាំ២០២៣ កាលពីថ្ងៃទី៨ សីហាកន្លងទៅថា បច្ចុប្បន្ន តម្លៃអង្ករលើទីផ្សារអន្តរជាតិកំពុងហក់ឡើងខ្ពស់។ ក្នុងបរិបទនេះ កម្ពុជាកំពុងសិក្សាអំពីយុទ្ធសាស្ត្រទាញប្រយោជន៍ផ្នែកសេដ្ឋកិច្ច តាមរយៈការបង្កើនសមត្ថភាពប្រមូលទិញស្រូវស្តុកទុក ដើម្បីបង្កើនការកែច្នៃ និងនាំចេញផ្ទាល់ទៅកាន់ទីផ្សារអន្តរជាតិ។ យោងតាមរបាយការណ៍របស់ក្រសួងកសិកម្ម រយៈពេល៧ខែ ឆ្នាំ២០២៣ កម្ពុជានាំចេញអង្ករបាន៣៦២ ៧០៨តោន ដែលគិតជាទឹកប្រាក់ប្រមាណ៣១៣ ៧៤២ ៤២០ដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9978.txt	សៀមរាប៖ សហគ្រិនស្រ្តីចំនួន១២រូប កំពុងប្រជែងគ្នាដើម្បីប្រកួតប្រជែងពានរង្វាន់សហគ្រិនស្រ្តិឆ្នើម ឆ្នាំ២០២៣ ដែលរៀបចំឡើងដោយសមាគមសហគ្រិនស្រ្តីកម្ពុជាសាខាខេត្តសៀមរាប។	ប្រធានសមាគមសហគ្រិនស្រ្តីកម្ពុជាសាខាខេត្តសៀមរាប លោកស្រី ជា សុកនួន បានលើកឡើងថា កម្មវិធីនេះបានផ្តល់ឱកាសឱ្យស្រ្តីពីបណ្ដាខេត្តនានាចូលរួមជាមួយសហគ្រិនស្រ្តី ដើម្បីប្រកួតប្រជែងលើពានរង្វាន់ប្រចាំឆ្នាំ២០២៣នេះ។ លោកស្រីបន្ថែមថា បំណងនៃកម្មវិធីនេះគឺ លើកកម្ពស់ភាពអង់អាចផ្តល់ឱកាសឱ្យស្រ្តីបង្កាញសក្កានុពលរបស់ខ្លួន ភាពជាអ្នកដឹកនាំអាជីវកម្ម ក៏ដូចជាគំនិតច្នៃប្រឌិតអាជីវកម្ម រួមនឹងយុទ្ធសាស្រ្តនៃការធ្វើទីផ្សាររបស់ម្ចាស់អាជីវកម្មទាំងនោះ។ លោកស្រី ជា សុកនួន ប្រធានសមាគមសហគ្រិនស្រ្តីសាខាខេត្តសៀមរាប នាពិធីបើកកម្មវិធីប្រកួតពានរង្វាន់សហគ្រិនស្រ្តីឆ្នើម២០២៣។ លោកស្រី ជា សុកនួន បន្ថែមថា៖« សមាគមតែងសង្កេតឃើញថា ស្រ្តីជាសមាជិករបស់យើងជាស្រ្តីដែលមានភាពវៃឆ្លាត និងមានបំណងបង្ហាញមហាជនឱ្យបានដឹងថា អ្វីគ្រប់យ៉ាងក៏ស្រ្តីអាចធ្វើបាន មិនមានអ្វីជាឧបសគ្គរបស់ស្រ្តីឡើយ ទោះស្រ្តីជាមេផ្ទះ មើលថែគ្រួសារ ក៏ពួកគេអាចប្រកបអាជីវកម្មក្នុងពេលដំណាលគ្នាបាន ហើយអាចទទួលបានជោគជ័យទាំងអស់។ ស្រ្តីគឺជាផ្នែកមួយដ៏សំខាន់ ក្នុងការជំរុញកិច្ចអភិវឌ្ឍន៍សេដ្ឋកិច្ច និងសង្គមប្រកបដោយបរិយាបន្ន និងចីរភាព»។ សារសំខាន់ដែលប្រធានសមាគមសហគ្រិនស្រ្តី លោកស្រី ជា សុកនួន ប្រាប់ទៅបេក្ខនារីដែលកំពុង ប្រកួតប្រជែងដូច្នេះ៖ «មិនមានឧបសគ្គឡើយឱ្យតែមានការតាំងចិត្តខ្ពស់ហើយធ្វើវាឱ្យអស់ពី ចិត្ត នោះភាពជោគជ័យនៅក្នុងដៃរបស់យើង»។ ពានរង្វាន់សហគ្រិនស្រ្តីឆ្នើម២០២៣។ ប្រធានសភាពាណិជ្ជកម្មសៀមរាប-ឧត្តរមានជ័យ លោក ហ៊ុយ ភៀវ បានបង្ហាញការគាំទ្រចំពោះ កម្មវិធីប្រកួតប្រជែងពានរង្វាន់សហគ្រិនស្រ្តីឆ្នើម។ លោកយល់ថា ការធ្វើជាសហគ្រិន គឺជាផ្នត់គំនិត មួយសំខាន់ ក្នុងការជំរុញចលនាសេដ្ឋកិច្ចឱ្យបានល្អប្រសើរ តែការធ្វើសហគ្រិនដែលជោគជ័យទៅបាន គឺជាការលំបាក។ លោក ហ៊ុយ ភៀវ កត់សម្គាល់ឃើញថា បច្ចុប្បន្នស្រ្តីខ្មែរកាន់តែច្រើនមានភាពវៃឆ្លាត ក្នុងការធ្វើអាជីវកម្មបែបឌីជីថល។ ប្រធានសភាពាណិជ្ជកម្មសៀមរាប-ឧត្តរមានជ័យរូបនេះ ចង់ឱ្យសមាគមសហគ្រិនស្រ្តីបន្តរៀបចំកម្មវិធីខាងលើទៀត ក្នុងន័យផ្តល់ឱកាសដល់សហគ្រិនស្រ្តី បង្ហាញសមត្ថភាព ទេពកោសល្យក្នុងការធ្វើអាជីវកម្ម ក៏ដូចជាការបំផុសឱ្យមានការសហគ្រិន កាន់តែច្រើនបន្ថែមទៀត។ គណៈកម្មការដាក់ពិន្ទុការប្រកួតពានរង្វាន់សហគ្រិនស្រ្តីឆ្នើម២០២៣ សហគ្រិនស្រ្តីដែលជាម្ចាស់អាជីវកម្មនៅខេត្តសៀមរាប និងពីខេត្តបាត់ដំបង កំពុងចូលរួមក្នុងការប្រកួតប្រជែងយ៉ាងស្វិតស្វាញ លើពានរង្វាន់សហគ្រិនស្រ្តីឆ្នើមឆ្នាំ២០២៣ ដែលរៀបចំឡើង នាសណ្ឋាគារមិរ៉ាខល នាព្រឹកថ្ងៃទី២ កញ្ញា។ សហគ្រិនទាំង១២រួមមាន ១. អ្នកស្រី អ៊ុក ដាវី ម្ចាស់អាជីវកម្មសាលាអន្ដរជាតិ ឃីងគ្លរី ២.អ្នកស្រី ហូ សុកញ្ញា ម្ចាស់អាជីវកម្មគ្រួសារហៃវិន ៣. អ្នកស្រី ជា វុទ្ធនី ម្ចាស់អាជីវកម្មសិប្បកម្មសាច់ក្រកចិនខ្មៅ ៤. អ្នកស្រី អ៊ឹង មុន្នីរចនា ម្ចាស់អាជីវកម្ម មជ្ឈមណ្ឌលថែរក្សាសម្ជស្សស៊ុបភើ ស្ប៉ា៩៩ ៥. អ្នកស្រី អៃ ចាន់ថា ម្ចាស់អាជីវកម្មហាងវ៉ែនតា ហ្វឹសអុកទិច ៦.អ្នកស្រី សួន ថារ៉េត ម្ចាស់អាជីវកម្មសៀឃស្រ្គីនព្រីនធីងទេប ៧.អ្នកស្រី ប៉ែន មិនា ម្ចាស់អាជីវកម្មអាហារដ្ឋានប៉ែនចេង (បាត់ដំបង) ៨.អ្នកស្រី សុង លីហួន ម្ចាស់អាជីវកម្មលីហួនហ្វ៊ូដ ៩.អ្នកស្រី សេង សំណាង ម្ចាស់អាជីវកម្មសហគ្រាសជេអឹមអិលអេក (បាត់ដំបង) ១០.អ្នកស្រី សឿន សុខភត្រា ម្ចាស់អាជីវកម្មសិប្បកម្មតម្បាញសួស្ដី ឯ.ក ១១.អ្នកស្រី ម៉ាណ រដ្ឋធា ម្ចាស់អាជីវកម្ម ខ្យ៉ូប៊ី (ខេមបូឌា) និង១២. អ្នកស្រី ឃីន សូដា ម្ចាស់អាជីវកម្មខេមបូឌាហ៊ែរអ៊ិចស្ទីនសិន ឯ.ក។ បេក្ខនារីទាំង១២ នឹងធ្វើបទបង្ហាញនូវអាជីវកម្មរបស់ខ្លួនពេញមួយព្រឹកថ្ងៃទី២ សីហា ចំណែកលទ្ធផលនឹងប្រកាសនាពេលរសៀល ថ្ងៃទី២ កញ្ញានេះ។ សូមបញ្ជាក់ថា នេះជាឆ្នាំទី២ហើយដែលសមាគមសហគ្រិនស្រ្តីកម្ពុជាសាខាខេត្តសៀមរាបបានរៀបចំ កម្មវិធីប្រកួតប្រជែងពានរង្វាន់សហគ្រិនស្រ្តីឆ្នើមនេះឡើង៕ លោកស្រី ជា សុកនួន ប្រធានសមាគមសហគ្រិនស្រ្តីសាខាខេត្តសៀមរាប នាពិធីបើកកម្មវិធីប្រកួតពានរង្វាន់សហគ្រិនស្រ្តីឆ្នើម២០២៣។ លោកស្រី ជា សុកនួន ប្រធានសមាគមសហគ្រិនស្រ្តីសាខាខេត្តសៀមរាប នាពិធីបើកកម្មវិធីប្រកួតពានរង្វាន់សហគ្រិនស្រ្តីឆ្នើម២០២៣។ ពានរង្វាន់សហគ្រិនស្រ្តីឆ្នើម២០២៣។ ពានរង្វាន់សហគ្រិនស្រ្តីឆ្នើម២០២៣។ គណៈកម្មការដាក់ពិន្ទុការប្រកួតពានរង្វាន់សហគ្រិនស្រ្តីឆ្នើម២០២៣ គណៈកម្មការដាក់ពិន្ទុការប្រកួតពានរង្វាន់សហគ្រិនស្រ្តីឆ្នើម២០២៣ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9979.txt	ភ្នំពេញ៖ គិតត្រឹមដើមខែសីហានេះ វិស័យកាត់ដេរដែលបម្រើឱ្យការនាំចេញរបស់កម្ពុជា មានរោងចក្រសរុប ១ ០៧៧ រោងចក្រ។ នេះជាការលើកឡើងរបស់លោក គង់ សាង ប្រធានសមាគមវាយនភណ្ឌ សម្លៀកបំពាក់ ស្បែកជើង និងផលិតផលធ្វើដំណើរនៅកម្ពុជា (TAFTAC) ដោយបានបញ្ជាក់ថា រោងចក្រទាំងនេះ ផ្តល់ការងារដល់ពលរដ្ឋកម្ពុជាបានប្រមាណ៧៦ម៉ឺននាក់។	ក្នុងកិច្ចពិភាក្សានៃវេទិកាធុរកិច្ចកម្ពុជាឆ្នាំ២០២៣ ដែលសហការរៀបចំដោយសមាគមឧកញ៉ាកម្ពុជា និងក្រុមប្រឹក្សាអភិវឌ្ឍន៍កម្ពុជា នាថ្ងៃទី១១សីហា លោក គង់ សាង បានរៀបរាប់យ៉ាងលម្អិតថា ក្នុងចំណោមរោងចក្រទាំងនេះ គឺមានរោងចក្រផលិតសម្លៀកបំពាក់ចំនួន៨០២, រោងចក្រផលិតស្បែកជើងមាន១៤០ និងរោងចក្រផលិតកាបូបមាន១៣៤។ លោក គង់ សាង ប្រធានសមាគមវាយនភណ្ឌ សម្លៀកបំពាក់ ស្បែកជើង និង ផលិតផលធ្វើដំណើរនៅកម្ពុជា (TAFTAC) វេទិកាធុរកិច្ចកម្ពុជាឆ្នាំ២០២៣ ត្រូវបានរៀបចំឡើងក្នុងគោលបំណងដើម្បីពិនិត្យមើលបច្ចុប្បន្នភាពនៃបរិយាកាសពាណិជ្ជកម្ម និង វិនិយោគនៅកម្ពុជា ដោយផ្តោតលើបញ្ហាប្រឈម ដំណោះស្រាយ និង ឱកាសនៃវិស័យសំខាន់ៗរបស់កម្ពុជា។ បើតាមលោក គង់ សាង សម្រាប់វិស័យកាត់ដេរ នៅតែដើរតួនាទីយ៉ាងសំខាន់សម្រាប់សេដ្ឋកិច្ចកម្ពុជា។ ក្នុងឆ្នាំ ២០២២ ការនាំចេញរបស់កម្ពុជាក្នុងវិស័យនេះសម្រេចបានក្នុងទំហំទឹកប្រាក់ប្រមាណ ១២,៥ពាន់លានដុល្លារ ស្មើនឹងជិត៦០ភាគរយ នៃទឹកប្រាក់នាំចេញសរុបរបស់កម្ពុជា ហើយបានចូលរួមចំណែកប្រមាណ ១០ ភាគរយ នៃសេដ្ឋកិច្ចកម្ពុជា។ ចំពោះការនាំចេញវិស័យកាត់ដេរនៅក្នុងឆមាសទី១ ឆ្នាំ ២០២៣នេះ មានការថយចុះជាង ១៨ ភាគរយ ធៀបនឹងពេលដូចគ្នាកាលឆ្នាំ២០២២។ ប្រធាន TAFTAC បានបញ្ជាក់ថា ការនាំចេញធ្លាក់ចុះនៃការនាំចេញវិស័យកាត់ដេរនេះ គឺព្រោះតែការធ្លាក់ចុះនូវសេដ្ឋកិច្ចសកល ហើយស្ថានភាពនេះអាចអូសបន្លាយដល់ដំណាច់ឆ្នាំ២០២៣ ដោយសារសេដ្ឋកិច្ចសហរដ្ឋអាម៉េរិក និង អឺរ៉ុប អាចត្រូវការរយៈពេលយូរបន្តិចក្នុងការងើបឡើងវិញ។ ដើម្បីស្តារ និងបន្តធានាបាននូវភាពប្រកួតប្រជែង ជាពិសេស ការប្រកួតប្រជែងពីប្រទេសផ្សេងៗដូចជា វៀតណាម ឥណ្ឌូនេស៊ី មីយ៉ាន់ម៉ា បង់ក្លាដែស លោក គង់ សាង បន្តលើកឡើងថា កម្ពុជាចាំបាច់ត្រូវដោះស្រាយនូវបញ្ហាប្រឈមសំខាន់ៗចំនួន៥។ ក្នុងនោះមាន តម្លៃពលកម្ម និងផលិតភាពការងារ, តម្លៃភ័ស្តុភារ និង កិច្ចសម្រួលពាណិជ្ជកម្ម, ពន្ធដារ, ការវិនិយោគ និង ការអភិវឌ្ឍឧស្សាហកម្មគាំទ្រ រួមទាំងការអនុវត្តប្រកបដោយចីរភាពបរិស្ថាន និងសង្គម៕ លោក គង់ សាង ប្រធានសមាគមវាយនភណ្ឌ សម្លៀកបំពាក់ ស្បែកជើង និង ផលិតផលធ្វើដំណើរនៅកម្ពុជា (TAFTAC) លោក គង់ សាង ប្រធានសមាគមវាយនភណ្ឌ សម្លៀកបំពាក់ ស្បែកជើង និង ផលិតផលធ្វើដំណើរនៅកម្ពុជា (TAFTAC) អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_998.txt	អ៊ីរ៉ង់ នឹងបណ្តេញមន្ត្រីត្រួតពិនិត្យកម្មវិធីនុយក្លេអ៊ែររបស់អង្គការសហប្រជាជាតិចេញពីប្រទសខ្លួន បើសិនជាអាមេរិកមិនលុបចោលទណ្ឌកម្មត្រឹមថ្ងៃទី២១ កុម្ភៈនោះទេ។ អ៊ីរ៉ង់ រងទណ្ឌកម្មសេដ្ឋកិច្ចរបស់អាមេរិកជាថ្មី កាលពីឆ្នាំ២០១៨ ក្រោយលោកប្រធានាធិបតីដូណាល់ ត្រាំដកអាមេរិកចេញពីកិច្ចព្រមព្រៀងនុយក្លេអ៊ែរអ៊ីរ៉ង់។	សភាអ៊ីរ៉ង់ បានអនុម័តច្បាប់ ដែលតម្រូវឲ្យរដ្ឋាភិបាលផ្អាកការត្រួតពិនិត្យទីតាំងនុយក្លេអ៊ែរ ដោយទីភ្នាក់ងារថាមពលអាតូមិកអន្តរជាតិ(IAEA) របស់អង្គការសហប្រជាជាតិ កាលពីខែវិច្ឆិកា ឆ្នាំ២០២០។ ច្បាប់នេះ ក៏តម្រូវឲ្យរដ្ឋាភិបាលបង្កើនការចម្រាញ់សារធាតុអ៊ុយរ៉ាញូម ឲ្យហួសពីកម្រិតដែលបានចែងក្នុងកិច្ចព្រមព្រៀងនុយក្លេអ៊ែរ បើសិនជាទណ្ឌកម្មមិនត្រូវបានបន្ធូរបន្ថយ។ «យោងតាមច្បាប់នេះ បើសិនជាអាមេរិកមិនលើកទណ្ឌកម្មលើវិស័យហិរញ្ញវត្ថុ ធនាគារ និងប្រេងត្រឹមថ្ងៃទី២១ កុម្ភៈ នោះអ៊ីរ៉ង់នឹងបណ្តេញមន្ត្រីត្រួតពិនិត្យរបស់IAEAពីប្រទេស និងបញ្ចប់ការអនុវត្តដោយស្ម័គ្រចិត្តនូវកាតព្វកិច្ចក្នុងពិធីសារបន្ថែម»។ នេះយោងតាមលោកAhmad Amirabadi Farahani តំណាងរាស្ត្រអ៊ីរ៉ង់ ថ្លែងនៅថ្ងៃទី៩ មករា។ពិធីសារបន្ថែម លើកិច្ចព្រមព្រៀងនុយក្លេអ៊ែរអ៊ីរ៉ង់ចែងពីបេសកកម្ម និងសកម្មភាពរបស់IAEA ក្នុងការធានាថាអ៊ីរ៉ង់អនុលោមតាមកិច្ចព្រមព្រៀងខាងលើ។ នាថ្ងៃទី៤ មករា អ៊ីរ៉ង់ប្រកាសសម្រេចបន្តចម្រាញ់សារធាតុអ៊ុយរ៉ាញូមដល់កម្រិត២០ភាគរយ នៅស្ថានីយនុយក្លេអ៊ែរក្រោមដី។ ការចម្រាញ់នេះ ជាការបំពានទៅនឹងការកំណត់នៃកិច្ចព្រមព្រៀងនេះ ដោយអនុញ្ញាតឲ្យចម្រាញ់សារធាតុអ៊ុយរ៉ាញូមត្រឹមតែ៣ទៅ៤ភាគរយសម្រាប់វិស័យស៊ីវិលប៉ុណ្ណោះ។ ការចម្រាញ់សារធាតុអ៊ុយរ៉ាញូមដល់ទៅ៩០ភាគរយ ទើបអាចផលិតអាវុធបាន។ អ៊ីរ៉ង់ ចាប់ផ្តើមបំពានកិច្ចព្រមព្រៀងនេះ នៅក្នុងឆ្នាំ២០១៩ ជាការឆ្លើយតបទៅនឹងការដែលលោកត្រាំដកអាមេរិកចេញពីកិច្ចព្រមព្រៀងក្នុងឆ្នាំ២០១៨ ដោយដាក់ទណ្ឌកម្មជាថ្មី។ អ៊ីរ៉ង់ បញ្ជាក់ថាខ្លួននឹងបញ្ឈប់ការបំពានកិច្ចព្រមព្រៀងនេះ បើសិនជាអាមេរិកដកកទណ្ឌកម្ម។ នៅថ្ងៃទី៩ មករា មេដឹកនាំកំពូលអ៊ីរ៉ង់ លោកAyatollah Ali Khamenei និយាយថាអាមេរិកមិនចាំបាច់ប្រញាប់ប្រញាល់ចូលកិច្ចព្រមព្រៀងនេះវិញទេ ប៉ុន្តែអាមេរិកត្រូវដកទណ្ឌកម្មជាបន្ទាន់។ បន្ថែមពីនេះ លោកអះអាងថាអ៊ីរ៉ង់នឹងមិនចចារលើកម្មវិធីមីស៊ីលរបស់ខ្លួនឡើយ។ អាមេរិក នឹងមហាអំណាចឯទៀតទាមទារឲ្យអ៊ីរ៉ង់ចចារបន្ថែមពីកម្មវិធីមីស៊ីលរបស់ខ្លួន ត្បិតអីបញ្ហានេះពុំបានបញ្ចូលក្នុងកិច្ចព្រមព្រៀងកាលពីឆ្នាំ២០១៥។ កិច្ចព្រមព្រៀងនុយក្លេអ៊ែរអ៊ឺរ៉ង់ គឺជាកិច្ចព្រមព្រៀងរវាងអ៊ីរ៉ង និងប្រទេសមហាអំណាចទាំង៥ រួមមានអាមេរិក បារាំង ចិន រុស្ស៊ី អង់គ្លេស និងអាល្លឺម៉ង់ក្នុងការកំណត់ការស្តុក និងចម្រាញ់សារធាតុអ៊ុយរ៉ាញ៉ូម ដែលអាចប្រើប្រាស់ជាក្នុងការបង្កើតថាមពល ក៏ដូចជាអាវុធនុយក្លេអ៊ែរ។ កិច្ចព្រមព្រៀងដែលចចារពីឆ្នាំ២០១៣ ដល់២០១៥ កំហិតអ៊ីរ៉ង់ក្នុងការចម្រាញ់សារធាតុអ៊ុយរ៉ាញូមត្រឹមតែ៣ទៅ៤ភាគរយសម្រាប់វិស័យស៊ីវិលប៉ុណ្ណោះ។ នៅខែសីហា ឆ្នាំ២០១៨ លោកត្រាំបានប្រកាសដកអាមេរិកចេញពីកិច្ចព្រមព្រៀងនុយក្លេអ៊ែរ ដោយចាត់ទុកថាវាជាកិច្ចព្រមព្រៀងដែលអាក្រក់បំផុត។ លោក ថាកិច្ចព្រមព្រៀងនេះមិនក្តោបសកម្មភាពម៉ីស៊ីលបាលីស្ទីក និងសកម្មភាពយោធារបស់អ៊ីរ៉ង់នៅមជ្ឈិមបូពា៍រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9980.txt	កំពត៖ លោក ហ៊ីម នី គឺជាអ្នកនេសាទម្នាក់ នៅសហគមន៍នេសាទត្រពាំងសង្កែ ដែលកំពុងវិនិយោគលើការចិញ្ចឹមត្រី។ លោក ហ៊ីម នី និងអ្នកនេសាទមួយចំនួនទៀត បានងាកមកចិញ្ចឹមត្រី រកប្រាក់ចំណូលបន្ថែមនេះ ដោយសារតែទិន្នផលនេសាទរបស់ពួកគេកាន់តែថមថយ ពីមួយថ្ងៃទៅមួយថ្ងៃ។ ក្រោមការបណ្តុះបណ្តាលបច្ចេកទេស និងទុនវិនិយោគ ពីអង្គការ អេត អេ អាក់ស្យុង និងអង្គការ Hiefer លោក ហ៊ីម នី សង្ឃឹមថាគ្រួសារលោក ពុំចាំបាច់ពឹងតែលើការនេសាទតែមួយមុខនោះទេ ហើយរបរចិញ្ចឹមត្រីនេះ នឹងក្លាយជាបង្អែកចំណូលរឹងមាំនៅថ្ងៃអនាគត។	សូមអញ្ជើញទស្សនាបទយកការណ៍ដែលរៀបចំដោយ កញ្ញា ខន ចំប៉ា នៃសារព័ត៌មានថ្មីៗ ដូចតទៅ៖ សូមអញ្ជើញទស្សនាបទយកការណ៍ដែលរៀបចំដោយ កញ្ញា ខន ចំប៉ា នៃសារព័ត៌មានថ្មីៗ ដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9981.txt	កម្ពុជាបន្តសុំអាម៉េរិកផ្តល់ប្រព័ន្ធអនុគ្រោះពន្ធទូទៅGSP ឡើងវិញ ដើម្បីពង្រឹងទំនាក់ទំនងពាណិជ្ជកម្ម បន្ទាប់ពីប្រព័ន្ធអនុគ្រោះពន្ធនេះ បានអស់សុពលភាពតាំងពីដើមឆ្នាំ២០២១មក។	ការស្នើសុំនេះត្រូវបានលើកឡើងដោយលោក ប៉ាន់ សូរស័ក្ត រដ្ឋមន្ត្រីក្រសួងពាណិជ្ជកម្ មក្នុងជំនួបពិភាក្សាការងារជាមួយលោក Jason Smith ប្រធានគណៈកម្មាធិការស្តីពីរបៀប និងមធ្យោបាយនៃសភាអាម៉េរិកនៅស្តីទីការក្រសួងនាថ្ងៃទី២សីហា។ នេះបើយោងតាមការចុះផ្សាយរបស់ក្រសួងពាណិជ្ជកម្ម។ ក្រសួងបានបញ្ជាក់ថា៖« លោក ប៉ាន សូរស័ក្ត បានស្នើសុំឱ្យសភាអាម៉េរិកបន្តឡើងវិញនូវប្រព័ន្ធ GSP របស់ខ្លួន ជាពិសេសសម្រាប់ទំនិញមួយចំនួន ដូចជា សម្លៀកបំពាក់ ស្បែកជើង និងទំនិញធ្វើដំណើរ ជាដើម។ ការបន្តប្រព័ន្ធអនុគ្រោះពន្ធ GSP របស់អាម៉េរិកឲ្យកម្ពុជាឡើងវិញ នឹងពង្រឹងកិច្ចសហប្រតិបត្តិការពាណិជ្ជកម្មរវាងកម្ពុជា-អាម៉េរិក»។ អត្ថបទទាក់ទង កម្ពុជា សង្ឃឹមទទួលបានប្រព័ន្ធអនុគ្រោះGSP ពី អាម៉េរិក វិញ ការអស់សុពលភាពប្រព័ន្ធអនុគ្រោះពន្ធទូទៅអាមេរិក អាចប៉ះពាល់ដល់ការនាំចេញរបស់កម្ពុជាដែរទេ? ប្រព័ន្ធអនុគ្រោះពន្ធទូទៅ GSP របស់អាម៉េរិក បានអស់សុពលភាពតាំងពីដំណាច់ឆ្នាំ២០២០ មកទល់បច្ចុប្បន្ន ប្រព័ន្ធនេះសភាអាម៉េរិកមិនបានអនុម័តបន្តឡើយ។ ជុំវិញបញ្ហានេះ ភាគីកម្ពុជា និងបណ្តាប្រទេសមួយចំនួនទៀត ធ្លាប់ស្នើភាគីអាម៉េរិម្តងហើយម្តងទៀត ដើម្បីឱ្យបន្តផ្តល់នូវប្រព័ន្ធអនុគ្រោះពន្ធនេះឡើងវិញ ប៉ុន្តែសិទ្ធិសម្រេច គឺស្ថិតនៅលើសភាអាម៉េរិក។ ដ្បិត កម្ពុជាសព្វថ្ងៃមានមិននប្រព័ន្ធអនុគ្រោះទូទៅGSPរបស់អាម៉េរិកក៏ពិតមែន ប៉ុន្តែទំហំពាណិជ្ជកម្មរវាងប្រទេសទាំង នៅតែមានការកើនឡើងគួរឲ្យកត់សម្គាល់។ យោងតាមរបាយការណ៍របស់អគ្គនាយកគយនិងរដ្ឋាករកម្ពុជា ក្នុងឆ្នាំ២០២២ កម្ពុជា-អាម៉េរិកសម្រេចទំហំពាណិជ្ជកម្មរួមគ្នាបាន៩ ២៨១លានដុល្លារ កើនឡើង ១៨,៦ភាគរយបើធៀបឆ្នាំ ២០២១។ ការនាំចេញរបស់កម្ពុជា មានទឹកប្រាក់៨ ៩៦៩លានដុល្លារ កើនឡើង១៩,៧ ភាគរយ និងនាំចូលមានចំនួនជាង ៣១២ លានដុល្លារ ធ្លាក់ចុះ ៧,១ ភាគរយ។ ជាមួយគ្នានេះ កម្ពុជាក៏បានធ្វើពិពិធកម្មទីផ្សារនាំចេញរបស់ខ្លួនផងដែរ ដោយកម្ពុជាបានបើកទីផ្សារសេរីជាមួយចិនតាមរយៈកិច្ចព្រមព្រៀងពាណិជ្ជកម្មសេរីទ្វេភាគី(CCFTA) ជាមួយកូរ៉េខាងត្បូង(CKFTA) និងកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយ RCEP ជាដើម។ គួរជម្រាបថា ប្រព័ន្ធអនុគ្រោះពន្ធ GSP (Generalized System of Preferences) របស់អាម៉េរិកដែលកម្ពុជាទទួលបានកន្លងមក គឺបានតែលើការនាំចេញកាបូបធ្វើដំណើររបស់កម្ពុជាប៉ុណ្ណោះ ខណៈការនាំចេញសំលៀកបំពាក់ និងស្បែកជើង គឺធ្វើឡើងតាមរយៈការបង់ពន្ធ ដោយគិតតាមគោលការណ៍ MFN។ MFN គឺសំដៅលើប្រទេសដែលគួរទទួលបានការអនុគ្រោះពន្ធបំផុត។ MFN ជាប្រភេទនៃការអនុគ្រោះពន្ធមួយផ្តល់ឱ្យប្រទេស ដែលគេមើលឃើញថា គួរតែទទួលបានការអនុគ្រោះពន្ធបំផុត។ ប្រទេសទាំងនោះ គឺជាប្រទេសក្រីក្រ សេដ្ឋកិច្ច មិនមានសក្តានុពលខ្លាំងក្លា និង មានការរីកចម្រើនតិចតួច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9982.txt	ភ្នំពេញ៖ រដ្ឋាភិបាលឥណ្ឌូណេស៊ី បានសម្រេចទិញអង្ករពីកម្ពុជាក្នុងបរិមាណ១២៥០ ០០តោន ដើម្បីដោះស្រាយបញ្ហាសន្តិសុខស្បៀង។ មន្រ្តីឥណ្ឌូណេស៊ី បានបញ្ជាក់ថា វត្តមានអង្ករកម្ពុជានៅលើទីផ្សារខ្លួន នឹងបង្ហាញពីកិច្ចសហប្រតិបត្តិការពាណិជ្ជកម្មល្អរវាងប្រទេសទាំងពីរ ខណៈអង្ករកម្ពុជា មានគុណភាពល្អ។	កិច្ចព្រមព្រៀងទិញអង្ករកម្ពុជាពីសំណាក់ឥណ្ឌូណេស៊ីនេះ ធ្វើឡើងតែ ៦ថ្ងៃប៉ុណ្ណោះ ក្រោយជំនួបតាមទូរសព្ទរវាង សម្ដេច ហ៊ុន សែន នាយករដ្ឋមន្រ្តីកម្ពុជា និងលោក ចូកូ វីដូដូ (Joko Widodo) ប្រធានាធិបតីឥណ្ឌូណេស៊ី ដែលបញ្ជាក់ពី បំណងនាំអង្ករពីកម្ពុជាទៅឥណ្ឌូណេស៊ី។ ក្នុងនោះ លោក Pahala Nugraha Mansury អនុរដ្ឋមន្រ្តីក្រសួងការបរទេសឥណ្ឌូណេស៊ី បានមកជួបពិភាក្សាជាមួយលោក ប៉ាន សូរស័ក្តិ រដ្ឋមន្រ្តីក្រសួងពាណិជ្ជកម្ម , លោក ឌិត ទីណា រដ្ឋមន្រ្តីក្រសួងកសិកម្ម និងសហព័ន្ធស្រូវអង្ករកម្ពុជា (CRF) រយៈពេល ២ថ្ងៃ ដើម្បីចរចាទិញអង្ករពីកម្ពុជា ទៅទីផ្សាររបស់ខ្លួន។ ជំនួបរវាងលោក ប៉ាន សូរស័ក្តិ រដ្ឋមន្ត្រីក្រសួងពាណិជ្ជកម្ម, សហព័ន្ធស្រូវអង្ករ និងលោក Pahala Nugraha Mansury អនុរដ្ឋមន្រ្តីក្រសួងការបរទេសឥណ្ឌូនេស៊ី ថ្ងៃទី១៦ ខែសីហា ឆ្នាំ ២០២៣។ រូបភាព៖ ក្រសួងពាណិជ្ជកម្ម ជាលទ្ធផលនៃកិច្ចពិភាក្សា ឥណ្ឌូណេស៊ី បានឯកភាពទិញអង្ករពីកម្ពុជាក្នុងបរិមាណ១២.៥ម៉ឺនតោន ក្នុងនោះអង្ករស ១០ម៉ឺនតោន ដោយធ្វើឡើងតាមរយៈ ក្រុមហ៊ុនBulog និង ហ្រ្គីនត្រេដ។ អង្ករប្រណិត២.៥ម៉ឺនតោន ដោយអនុវត្តរវាងក្រុមហ៊ុន ID Food និងសមាជិកសហព័ន្ធស្រូវអង្ករកម្ពុជា។ ដោយឡែក តម្លៃ និងលក្ខខណ័ផ្សេងៗ ភាគីទាំងពីរនឹងបន្តពិភាក្សាគ្នាទៀត នាពេលដ៏ខ្លីខាងមុខ។ ក្រៅពីកិច្ចព្រមព្រៀងទិញអង្ករនេះ កម្ពុជា-ឥណ្ឌូណេស៊ី បានឯកភាពគ្នារៀបចំឡើងវិញនូវអនុស្សារណនៃការយោគយល់ស្តីពីការធ្វើពាណិជ្ជកម្មអង្កររវាងប្រទេសទាំងពីរក្នុងបរិមាណ២.៥ម៉ឺនតោនក្នុង១ឆ្នាំ សម្រាប់សុពលភាព៤ឆ្នាំ។ ទន្ទឹមនេះ ភាគីទាំងពីរ ក៏បានឯកភាពបង្កើតយន្តការថ្មី ដើម្បីងាយស្រួលក្នុងការទំនាក់ទំនង និងសម្របសម្រួលក្នុងកិច្ចការពាណិជ្ជកម្មអង្ករផងដែរ។ ជាមួយគ្នានេះ កម្ពុជា បានស្នើឥណ្ឌូណេស៊ី ជំរុញការបញ្ជាទិញអង្ករពីកម្ពុជា តាមរយៈរូបភាព រដ្ឋាភិបាល និងរដ្ឋាភិបាល (G2G) ឬ ឯកជន និងឯកជន (B2B)។ លើសនេះ កម្ពុជា ក៏លើកទឹកចិត្តឱ្យអ្នកវិនិយោគឥណ្ឌូណេស៊ី ដាក់ទុនបង្កើតម៉ាស៊ីនកិនស្រូវ ស្របតាមស្តង់ដារសម្រាប់នាំចេញទៅទីផ្សារខ្លួន និងអន្តរជាតិ។ ក្នុងជំនួបជាមួយ លោក ឌិត ទីណា រដ្ឋមន្រ្តីក្រសួងកសិកម្ម រុក្ខប្រមាញ់ និងនេសាទ កាលពីថ្ងៃទី១៥ ខែសីហា លោក Pahala Nugraha Mansury បានលើកឡើងថា ក្នុងបរិបទនេះ ឥណ្ឌូណេស៊ីចាំបាច់ស្វែងរកទីផ្សារអង្ករបន្ថែមពីប្រទេសផ្សេងៗ ក្នុងនោះក៏មានកម្ពុជាផងដែរ ដើម្បីធានាសន្តិសុខស្បៀង។ មន្រ្តីការបរទេសឥណ្ឌូណេស៊ីរូបនេះ បញ្ជាក់ថា វត្តមានអង្ករកម្ពុជានៅលើទីផ្សារឥណ្ឌូណេស៊ី នឹងក្លាយជាសក្ខីភាពថ្មី ដែលបញ្ជាក់អំពីកិច្ចសហប្រតិបត្តិការរវាងប្រទេសទាំងពីរក្នុងវិស័យពាណិជ្ជកម្ម ខណៈអង្ករកម្ពុជាមានគុណភាពល្អ ជាពិសេស មានការទទួលស្គាល់ និងនាំចូលដោយប្រទេសជាសមាជិកអាស៊ានចំនួន៨។ ទន្ទឹមនេះ ឥណ្ឌូណេស៊ី ក៏ចាប់អារម្មណ៍លើការវិនិយោគបង្កើត រោងម៉ាស៊ីនកិនស្រូវ ឃ្លាំងស្តុក ឬហេដ្ឋារចនាសម្ព័ន្ធ ឡូជីស្ទីក ព្រមទាំងការផ្គត់ផ្គង់ជីអុយរ៉េ មកកម្ពុជាផងដែរ។ លោក ឌិត ទីណា បានឆ្លើយតបថា កម្ពុជាបើកចំហរជានិច្ចសម្រាប់ឥណ្ឌូណេស៊ី ក្នុងការវិនិយោគក្នុងខ្សែច្រវាក់នៃវិស័យកសិកម្មរបស់កម្ពុជា ។ លោក នឹងជួយជ្រោមជ្រែងឱ្យដំណើរការនាំចេញអង្ករកម្ពុជា ទៅកាន់ទីផ្សារឥណ្ឌូណេស៊ី ប្រព្រឹត្តដោយជោគជ័យ។ យោងតាមរបាយការណ៍របស់ក្រសួងកសិកម្ម កាលពីថ្ងៃទី៨ ខែសីហា រយៈពេល៧ខែ ឆ្នាំ២០២៣ កម្ពុជានាំចេញអង្ករបាន៣៦២ ៧០៨តោន ដែលគិតជាទឹកប្រាក់ប្រមាណ៣១៣ ៧៤២ ៤២០ដុល្លារ។ កញ្ញា អ៊ឹម រចនា អ្នកនាំពាក្យក្រសួងកសិកម្ម បានបញ្ជាក់នៅក្នុងរបាយការណ៍នេះថា បច្ចុប្បន្ន តម្លៃអង្ករលើទីផ្សារអន្តរជាតិកំពុងហក់ឡើងខ្ពស់។ ក្នុងបរិបទនេះ កម្ពុជាកំពុងសិក្សាអំពីយុទ្ធសាស្ត្រទាញប្រយោជន៍ផ្នែកសេដ្ឋកិច្ច តាមរយៈការបង្កើនសមត្ថភាពប្រមូលទិញស្រូវស្តុកទុក ដើម្បីបង្កើនការកែច្នៃ និងនាំចេញផ្ទាល់ទៅកាន់ទីផ្សារអន្តរជាតិ៕ អត្ថបទទាក់ទង ឥណ្ឌូនេស៊ី នឹងបញ្ជូនប្រតិភូមកពិភាក្សារឿងការទិញអង្ករពីកម្ពុជា ជំនួបរវាងលោក ប៉ាន សូរស័ក្តិ រដ្ឋមន្ត្រីក្រសួងពាណិជ្ជកម្ម, សហព័ន្ធស្រូវអង្ករ និងលោក Pahala Nugraha Mansury អនុរដ្ឋមន្រ្តីក្រសួងការបរទេសឥណ្ឌូនេស៊ី ថ្ងៃទី១៦ ខែសីហា ឆ្នាំ ២០២៣។ រូបភាព៖ ក្រសួងពាណិជ្ជកម្ម អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9983.txt	មាសជាប្រភេទទ្រព្យសម្បត្តិដែលមានសុវត្ថិភាពបំផុតនាពេលបច្ចុប្បន្ន ដែលកំពុងទទួលបានអត្ថប្រយោជន៍ច្រើន។ នេះដោយសារតែមានការព្រួយបារម្ភអំពីការប្រើប្រាស់ប្រាក់ដុល្លារជាអាវុធ ដែលបានកើនឡើងបន្ទាប់ពីមានភាពតានតឹងពាណិជ្ជកម្មរវាងអាម៉េរិក និងចិន ព្រមទាំងជម្លោះរុស្ស៊ី និងអ៊ុយក្រែន។	ប្រទេសមួយចំនួនកំពុងជ្រើសយករូបិយប័ណ្ណផ្សេងជំនួសប្រាក់ដុលា្លរ ដើម្បីជៀសវាងនៅហានិភ័យណាមួយពីការប្រែប្រួលនៃប្រាក់ដុល្លារអាម៉េរិក។ ការព្រួយបារម្ភអំពីការយកប្រាក់ដុល្លារជាអាវុធ បានកើតឡើងចាប់តាំងពីអាម៉េរិកបានដាក់ទណ្ឌកម្មជាបន្តបន្ទាប់ប្រឆាំងនឹងរុស្ស៊ី រួមទាំងការរឹបអូសយកប្រាក់បម្រុងចំនួន ៣០០ពាន់លានដុល្លាររបស់ធនាគារកណ្តាលរុស្ស៊ី ព្រមទាំងបដិសេធមិនអនុញ្ញាតឱ្យពួកតាលីបង់គ្រប់គ្រងប្រាក់បម្រុងចំនួន ៧ពាន់លានដុល្លាររបស់ធនាគារកណ្តាលអាហ្វហ្គានីស្ថាន ដែលកាន់កាប់ដោយធនាគារកណ្តាលអាម៉េរិក (Fed) ។ សកម្មភាពរបស់អាម៉េរិកបានធ្វើឱ្យប្រទេសជាច្រើន មានការព្រួយបារម្ភជាចំហអំពីលទ្ធភាពដែលថានៅថ្ងៃណាមួយពួកគេក៏នឹងក្លាយជាជនរងគ្រោះនៃការប្រើប្រាស់ប្រាក់ដុល្លារជាអាវុធ។ ដោយសារតែការព្រួយបារម្ភកាន់តែខ្លាំងឡើងនៅជុំវិញពិភពលោក មាសដែលជាទ្រព្យសម្បត្តិដែលមានសុវត្ថិភាពត្រូវបានគេស្វែងរកកាន់តែច្រើនឡើងពីប្រទេសនានា។ នេះត្រូវបានឆ្លុះបញ្ចាំងពីតម្រូវការរបស់ធនាគារកណ្តាលដ៏រឹងមាំពេញមួយឆ្នាំ ២០២២ និងត្រីមាសទីមួយនៃឆ្នាំនេះ ដែលបានជួយជំរុញឱ្យតម្លៃលោហៈដ៏មានតម្លៃកើនឡើងដល់កម្រិតខ្ពស់។ នៅឆ្នាំ២០២២ ធនាគារកណ្តាល និងស្ថាប័នមួយចំនួនផ្សេងទៀតបានទិញមាសជិត ១១០០តោន ដែលច្រើនជាងទ្វេដងនៃចំនួនដែលបានទិញក្នុងរយៈពេលប្រាំឆ្នាំកន្លងមក។ យោងតាមទិន្នន័យរបស់ធនាគារ JP Morgan វាគឺជាឆ្នាំដែលបរិមាណមាសដែលបានទិញដោយស្ថាប័នហិរញ្ញវត្ថុរដ្ឋឈានដល់កម្រិតខ្ពស់បំផុតចាប់តាំងពីឆ្នាំ ១៩៥០ ។ យោងតាមស្ថិតិរបស់ក្រុមប្រឹក្សាមាសពិភពលោក អង្គការទាំងនេះក៏បានទិញមាសបន្ថែមចំនួន២២៩តោនក្នុងត្រីមាសទី១ ឆ្នាំ២០២៣ ដែលកើនឡើង ១៧៦ភាគរយធៀបនឹងរយៈពេលដូចគ្នាកាលពីឆ្នាំមុន។ Henny Sender នាយកប្រតិបត្តិនៃក្រុមហ៊ុនវិនិយោគ BlackRock បាននិយាយថា ដំណើរការនៃការដកប្រាក់ដុល្លារត្រូវបានគេព្យាករដឹងជាយូរមកហើយ ប៉ុន្តែសន្ទុះនេះ កំពុងកើតឡើងក្នុងល្បឿនលឿនដែលមិនគួរឱ្យជឿ។ ចំណែកនៃទុនបម្រុងប្រាក់ដុល្លារដែលកាន់កាប់ដោយធនាគារកណ្តាលពិភពលោកបានធ្លាក់ចុះពី ៧៣ភាគរយក្នុងឆ្នាំ២០០០ មកត្រឹម ៥៨ភាគរយ។ ទន្ទឹមនឹងនេះ មាសបច្ចុប្បន្នមានប្រហែល ១៥ភាគរយនៃទុនបម្រុងរូបិយប័ណ្ណបរទេសសរុបរបស់ទីភ្នាក់ងារទាំងនេះ។ នៅទូទាំងពិភពលោក រុស្ស៊ី និងចិនបានទិញ ៦០ ភាគរយនៃការលក់មាសផ្លូវការទាំងអស់នៅចន្លោះឆ្នាំ ២០១០ និង ២០២២។ អ្នកទិញផ្សេងទៀតរួមមានរដ្ឋឈូងសមុទ្រប្រជាជាតិអាស៊ីកណ្តាល និងឥណ្ឌា ដែលតែងតែរក្សាតម្រូវការមាស។ អ្នកវិភាគនៅធនាគារ JP Morgan បាននិយាយនៅក្នុងរបាយការណ៍មួយដែលបានចេញផ្សាយនៅក្នុងខែឧសភា ឆ្នាំ ២០២៣ថា ចិនបានបង្កើនទុនបម្រុងមាសរបស់ខ្លួនសម្រាប់រយៈពេលប្រាំមួយខែជាប់ៗគ្នា បន្ទាប់ពីរក្សាស្ថិរភាពអស់រយៈពេល ៣៨ខែ។ បច្ចុប្បន្ននេះ សូម្បីតែសិង្ហបុរីក៏កំពុងប្រុងប្រយ័ត្នក្នុងការទិញលោហៈដ៏មានតម្លៃបំផុតរបស់ពិភពលោក បន្ទាប់ពីមន្ត្រីរបស់ខ្លួនមានការព្រួយបារម្ភអំពីជំហរគាំពារនិយមរបស់អាម៉េរិកដែលកំពុងកើនឡើង។ ការវិភាគរបស់អ្នកជំនាញមួយចំនួនអំពីការកើនឡើងតម្លៃមាសបង្ហាញថា ពិភពលោកកំពុងស្វែងរកជម្រើសជំនួសប្រាក់ដុល្លារ ទោះបីជាមិនមានជម្រើសដែលអាចទុកចិត្តបាននៅពេលនេះក៏ដោយ។ ក្រៅពីមាស ប្រាក់យ័នក៏កំពុងទទួលបានការចាប់អារម្មណ៍ជាបណ្តើរៗជារូបិយប័ណ្ណបម្រុងអន្តរជាតិ ជាពិសេសនៅអាស៊ី។ យោងតាមអ្នកជំនាញ Henny Sender ដោយសារតែការដាក់ទណ្ឌកម្មខ្លាំងរបស់អាម៉េរិក និងលោកខាងលិច ការធ្វើពិពិធកម្មកាន់តែមានភាពចាំបាច់ជាជាងការបន្តជម្រើសតែមួយ។ ប្រទេសជាច្រើនកំពុងជ្រើសរើសក្នុងការទូទាត់ប្រតិបត្តិការ ជាពិសេសពាក់ព័ន្ធនឹងទំនិញជាប្រាក់យ័ន។ ជាឧទាហរណ៍ ឥណ្ឌាបានចំណាយសម្រាប់ចំណែករបស់ខ្លួននៃការនាំចូលថាមពលពីរុស្ស៊ីជាប្រាក់យ័ន ខណៈពេលដែលបង់ក្លាដែសបានផ្តល់ហិរញ្ញប្បទានដល់ការទិញរោងចក្រថាមពលនុយក្លេអ៊ែររុស្ស៊ីជាប្រាក់យ័នផងដែរ ។ យ៉ាងណាមិញ រហូតមកដល់ពេលនេះ ប្រាក់យ័នមានត្រឹមតែ ២,៣ភាគរយនៃប្រតិបត្តិការអន្តរជាតិតាមរយៈបណ្តាញនៃសង្គមសម្រាប់ទូរគមនាគមន៍ហិរញ្ញវត្ថុអន្តរធនាគារពិភពលោក (SWIFT) តិចជាង ៤៣ភាគរយ ដែលជាប្រាក់ដុល្លារអាម៉េរិក និង ៣២ភាគរយជាប្រាក់អឺរ៉ូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9984.txt	នៅឆ្នាំ ២០២២ ចំនួនរថយន្តដែលប្រើអគ្គិសនី និងកូនកាត់ទាំងអស់ (ទាំងសាំង និងអគ្គិសនី) នៅលើដងវិថីនៅប្រទេសចិនមានចំនួន ៥៣ភាគរយ នៃចំនួនរថយន្តអគ្គិសនីសរុបទូទាំងពិភពលោក។ ការកើនឡើងនេះ ដោយសារតែចំណាយទាប និងការគាំទ្រពីរដ្ឋាភិបាលចិន សម្រាប់ប្រើប្រាស់រថយន្តអគ្គិសនី។	បើតាមការវិភាគដែលចេញផ្សាយដោយមជ្ឈមណ្ឌលស្រាវជ្រាវថាមពលព្រះអាទិត្យ និងអ៊ីដ្រូសែន Baden-Wuerttemberg (ZWS) នៅថ្ងៃទី២ ខែសីហា ចំនួនរថយន្តអគ្គិសនី និងរថយន្តកូនកាត់(ដែលប្រើទាំងសាំង និងអគ្គិសនី) ដែលកំពុងចរាចរនៅតាមដងផ្លូវរបស់ចិន មានរហូតដល់ ៥៣ភាគរយនៃយានយន្តសរុបប្រភេទនេះនៅទូទាំងពិភពលោក។ ក្នុងអំឡុងពេលដូចគ្នានេះ ចំនួនរថយន្តអគ្គិសនីនៅចិនបានកើនឡើងដល់ ១៤,៦លានគ្រឿង។ អាម៉េរិកបានចំណាត់ថ្នាក់លេខ២ ដែលមានរថយន្តអគ្គិសនីសរុបចំនួន៣,៤លានគ្រឿង ខណៈដែលអាល្លឺម៉ង់បានជាប់ចំណាត់ថ្នាក់លេខ៣ ដោយមានចំនួន ១,៨ លានគ្រឿង។ នៅឆ្នាំ២០២២ ចំនួនរថយន្តអគ្គិសនីថ្មីដែលបានចុះបញ្ជីនៅចិនកើនឡើងទ្វេដងដល់ ៦,៥លានគ្រឿង ដែលជាកំណើនខ្ពស់បំផុតនៃទីផ្សារសរុប ដែលស្មើនឹង ៦០ភាគរយនៃការចុះបញ្ជីសកល។ ហេតុផលសម្រាប់កំណើនយ៉ាងឆាប់រហ័សនេះ ដោយសារតែការចំណាយទាប និងគោលនយោបាយរបស់រដ្ឋាភិបាលចិន ក្នុងការគាំទ្រ និងលើកទឹកចិត្តដល់ការប្រើប្រាស់យានយន្តអគ្គិសនី។ បើតាមការវិភាគ ម៉ាកយីហោចិនពីរប្រភេទ ស្ថិតក្នុងចំណោមក្រុមហ៊ុនកំពូលទាំងបី ក្នុងតារាងចំណាត់ថ្នាក់ក្រុមហ៊ុនផលិតរថយន្តអគ្គិសនីពិភពលោក ទាក់ទងនឹងការចុះបញ្ជីរថយន្តអគ្គិសនីថ្មី។ ក្នុងនោះក្រុមហ៊ុន BYD ជាប់ចំណាត់ថ្នាក់លេខ១ ដែលមានយានយន្តជិត ១,៨លានគ្រឿង និងក្រុមហ៊ុន SAIC ជាប់ចំណាត់ថ្នាក់លេខ៤ ដែលមានយានយន្តជិត ១,១៨លានគ្រឿង។ ចំណែកក្រុមហ៊ុនផលិតរថយន្តអាម៉េរិក Tesla ស្ថិតនៅលំដាប់ទី២ ដែលមានរថយន្តជាង ១,៣លានគ្រឿង ខណៈ Volkswagen របស់អាល្លឺម៉ង់ស្ថិតនៅលំដាប់ទី៤ ជាមួយនឹងការចុះបញ្ជីថ្មីចំនួនជាង៨០ម៉ឺនគ្រឿង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9985.txt	ភាពរង្គោះរង្គើនៃការផ្គត់ផ្គង់ដោយសារតែទស្សនវិស័យសេដ្ឋកិច្ចមិនសូវល្អ ជម្លោះយោធា និង បាតុភូត El Niño កំពុងជំរុញពិភពលោកឱ្យឈានទៅរកវិបត្តិស្បៀងអាហារ។ ផ្តើមចេញពីរុស្ស៉ីដែលដកខ្លួនពីកិច្ចព្រមព្រៀងសមុទ្រខ្មៅ ការបំផ្លាញគ្រាប់ធម្មជាតិនៅអ៊ុយក្រែន ការហាមឃាត់នាំចេញអង្កររបស់ឥណ្ឌា និងកាត់បន្ថយការដាំស្រូវរបស់ថៃ បានបង្ហាញការព្រួយបារម្ភចំពោះវិបត្តិស្បៀងអាហារ ដែលនឹងអាចកើតមាននៅអនាគតដ៏ខ្លី។	ត្រឹមតែប៉ុន្មានសប្តាហ៍ប៉ុណ្ណោះ ពិភពលោកមានការភ្ញាក់ផ្អើលជាបន្តបន្ទាប់នៅក្នុងទីផ្សារអាហារ។ កាលពីថ្ងៃទី១៧ ខែកក្កដា រុស្ស៊ី បានដកខ្លួនចេញពីគំនិតផ្តួចផ្តើមគ្រាប់ធញ្ញជាតិសមុទ្រខ្មៅ ។ កិច្ចព្រមព្រៀងនេះត្រូវបានចរចាដោយអង្គការសហប្រជាជាតិ (UN) និងតួគគី ក្នុងខែកក្កដា ឆ្នាំ២០២២ ដោយអនុញ្ញាតឱ្យអ៊ុយក្រែនបន្តការនាំចេញគ្រាប់ធញ្ញជាតិ តាមសមុទ្រ ដើម្បីដោះស្រាយសន្តិសុខស្បៀងអាហារពិភពលោក។ តម្លៃស្រូវសាលីពិភពលោកបានកើនឡើង ១០ភាគរយ ត្រឹមតែ ១០ថ្ងៃ បន្ទាប់ពីរុស្ស៊ីបានប្រកាសដកខ្លួនចេញពីកិច្ចព្រមព្រៀង។ ប៉ុន្មានថ្ងៃក្រោយមក អ៊ុយក្រែនបានចោទប្រកាន់ការវាយឆ្មក់របស់រុស្ស៊ី ទៅលើទីក្រុងកំពង់ផែយុទ្ធសាស្ត្រ Odessa ដែលបានបំផ្លាញគ្រាប់ធញ្ញជាតិ ៦០ពាន់តោន ប៉ុន្តែទីក្រុងម៉ូស្គូបាននិយាយថា ខ្លួនបានកំណត់គោលដៅតែទីតាំងយោធាប៉ុណ្ណោះ។ បើតាមឯកអគ្គរាជទូតអង់គ្លេសប្រចាំនៅអង្គការសហប្រជាជាតិ Barbara Woodward បរិមាណគ្រាប់ធញ្ញជាតិដែលបានបំផ្លាញនេះ គឺគ្រប់គ្រាន់សម្រាប់មនុស្ស ២៧ម៉ឺននាក់ក្នុងមួយឆ្នាំ។ ក្រសួងកសិកម្មអ៊ុយក្រែនបាននិយាយថា សន្តិសុខស្បៀងពិភពលោកកំពុងស្ថិតក្នុងគ្រោះថ្នាក់ម្ដងទៀត។ នៅក្នុងបទសម្ភាសន៍ជាមួយទូរទស្សន៍ CNN កាលពីខែមុន លោកស្រី Samantha Power ប្រមុខទីភ្នាក់ងារសហរដ្ឋអាម៉េរិកសម្រាប់ការអភិវឌ្ឍន៍អន្តរជាតិ (USAID) មានការព្រួយបារម្ភយ៉ាងខ្លាំង អំពីស្បៀងអាហារពិភពលោកនាពេលបច្ចុប្បន្ន។ តួលេខពីគណៈកម្មការអឺរ៉ុប (EC) បង្ហាញថា អ៊ុយក្រែនជាអ្នករួមចំណែកសំខាន់ក្នុងការផ្គត់ផ្គង់ស្បៀងអាហារពិភពលោក។ ក្នុងនោះពួកគេមានចំណែក ១០ភាគរយនៃទីផ្សារពិភពលោកសម្រាប់ស្រូវសាលី ១៥ភាគរយសម្រាប់ពោត និង ១៣ភាគរយសម្រាប់ Barley ។ បើតាមលោកស្រី Samantha Power ពីរភាគបីនៃស្រូវសាលីដែលនាំចេញពីអ៊ុយក្រែនតាមរយៈសមុទ្រខ្មៅ បានទៅកាន់ប្រទេសកំពុងអភិវឌ្ឍន៍។ បើតាមលោក Carlos Mera នាយកទីផ្សារកសិកម្មនៅ Rabobank (ហូឡង់)។ បច្ចុប្បន្នអ៊ុយក្រែនត្រូវបានបង្ខំចិត្តនាំចេញគ្រាប់ធញ្ញជាតិរបស់ខ្លួនតាមផ្លូវគោក និងកំពង់ផែនៅលើទន្លេ Danube ។ ថ្លៃដឹកជញ្ជូនខ្ពស់ ដែលហាក់ទទួលបានប្រាក់ចំណេញតិចតួចសម្រាប់កសិករអ៊ុយក្រែន។ នៅឆ្នាំក្រោយ ពួកគេអាចកាត់បន្ថយការដាំដុះដំណាំ ហើយនឹងដាក់សម្ពាធកាន់តែខ្លាំងលើស្បៀងអាហារពិភពលោក។ កាលពីថ្ងៃទី២០ ខែកក្កដា ឥណ្ឌាបានប្រកាសហាមឃាត់ការនាំចេញអង្ករដែលមិនមែនជា ប្រភេទ Basmati (អង្ករដ៏ពេញនិយមនៅអាស៊ីខាងត្បូង) ដើម្បីរក្សាស្ថិរភាពតម្លៃក្នុងស្រុក។ ប៉ុន្មានថ្ងៃក្រោយមក វីដេអូជាច្រើនបានលេចចេញនៅក្នុងសារព័ត៌មានដែលបង្ហាញពីមនុស្សម្នាភ័យស្លន់ស្លោទិញអង្ករនៅតាមហាងលក់ទំនិញអាម៉េរិក និងកាណាដា។ បច្ចុប្បន្ន ឥណ្ឌាជាប្រទេសនាំចេញអង្ករធំជាងគេរបស់ពិភពលោក ដោយបានរួមចំណែក ៤០ភាគរយនៃអាជីវកម្មអង្ករពិភពលោក។ អ្នកទិញធំៗមួយចំនួនមាន ចិន ហ្វីលីពីន និងនីហ្សេរីយ៉ា។ កាលពីឆ្នាំមុន ឥណ្ឌាបាននាំចេញអង្ករចំនួន ២២លានតោនទៅកាន់ប្រទេសចំនួន ១៤០ ។ អង្ករក៏ត្រូវបានប្រើប្រាស់កាន់តែច្រើនឡើងនៅក្នុងទ្វីបអាហ្រ្វិកផងដែរ។ ការហាមប្រាមការនាំចេញអង្កររបស់ឥណ្ឌា កំពុងតែបង្កើនការព្រួយបារម្ភអំពីតម្លៃអង្ករពិភពលោក។ លោក Pierre-Olivier Gourinchas ប្រធានសេដ្ឋវិទូនៅមូលនិធិរូបិយវត្ថុអន្តរជាតិ (IMF) បាននិយាយថា បម្រាមនេះនឹងធ្វើឱ្យតម្លៃគ្រាប់ធញ្ញជាតិសរុបកើនឡើង ១៥ភាគរយនៅឆ្នាំនេះ។ បម្រាមរបស់ឥណ្ឌាក៏កើតឡើងស្រដៀងគ្នា ចំពោះអេមីរ៉ាតអារ៉ាប់រួម (UAE) ។ កាលពីថ្ងៃទី២៨ ខែកក្កដា ក្រសួងសេដ្ឋកិច្ចរបស់ប្រទេសអេមីរ៉ាតអារ៉ាប់រួមបានសម្រេចបញ្ឈប់ការនាំចេញអង្ករ រយៈពេល ៤ខែ។ បទប្បញ្ញត្តិនេះចូលជាធរមានភ្លាមៗ អនុវត្តចំពោះអង្ករគ្រប់ប្រភេទ។ អេមីរ៉ាតអារ៉ាប់រួមត្រូវនាំចូលរហូតដល់ ៩០ភាគរយនៃអាហាររបស់ខ្លួនជារៀងរាល់ឆ្នាំ។ ពួកគេទិញអង្ករជាចម្បងពីឥណ្ឌា ប៉ាគីស្ថាន វៀតណាម និងថៃ។ យោងតាមក្រសួងសេដ្ឋកិច្ចរបស់ UAE ការហាមឃាត់បណ្តោះអាសន្ននេះមានគោលបំណងធានាការផ្គត់ផ្គង់ក្នុងស្រុក បន្ទាប់ពីឥណ្ឌាបានហាមឃាត់ការនាំចេញអង្ករ។ មួយថ្ងៃក្រោយមក រដ្ឋាភិបាលរុស្ស៊ីក៏បានប្រកាសហាមឃាត់ការនាំចេញអង្កររហូតដល់ដំណាច់ឆ្នាំនេះ ក្នុងគោលបំណងដើម្បីរក្សាស្ថិរភាពទីផ្សារក្នុងស្រុក។ រុស្សីមិនមែនជាប្រទេសនាំចេញធំក្នុងពិភពលោកទេ ហើយនេះមិនមែនជាលើកទីមួយដែរ ដែលគេហាមឃាត់ការនាំចេញអាហារ។ ជាក់ស្តែងនៅក្នុងខែកក្កដា ឆ្នាំ២០២២ ក្រសួងកសិកម្មរុស្ស៊ីបានសម្រេចចិត្តហាមឃាត់ការនាំចេញអង្ករ គ្រាប់ធញ្ញជាតិ និងអាស៊ីតអាមីណូដែលប្រើប្រាស់ក្នុងចំណីសត្វរហូតដល់ដំណាច់ឆ្នាំ។ នៅថៃឯណេះវិញ ដែលជាប្រទេសនាំចេញអង្ករធំជាងគេទីពីររបស់ពិភពលោក រដ្ឋាភិបាលកំពុងលើកទឹកចិត្តប្រជាជនកាត់បន្ថយការដាំដុះស្រូវ ហើយប្តូរទៅដាំដំណាំផ្សេងទៀតដែលត្រូវការទឹកតិច។ ថៃកំពុងកត់ត្រាការថយចុះនៃទឹកភ្លៀងនៅក្នុងបរិបទដែលអាកាសធាតុនៅឆ្នាំក្រោយត្រូវបានព្យាករថា នឹងស្ងួតដោយសារតែបាតុភូត El Nino ។ ទឹកភ្លៀងសរុបនៅភាគកណ្តាលប្រទេសនេះ បច្ចុប្បន្នមានកម្រិតទាបជាងធម្មតា ៤០ភាគរយ។ ជារួមចាប់តាំងពីឆ្នាំមុនមក សន្តិសុខស្បៀងបានក្លាយជាបញ្ហាដ៏ក្តៅគគុកនៅទូទាំងពិភពលោក។ បន្ទាប់ពីរុស្ស៊ីបានបើកយុទ្ធនាការយោធានៅអ៊ុយក្រែន ប្រទេសជាបន្តបន្ទាប់បានដាក់បម្រាមលើការនាំចេញស្បៀងអាហារ។ ឥណ្ឌាដាក់កម្រិតលើការនាំចេញស្រូវសាលី និងស្ករ ខណៈឥណ្ឌូណេស៊ី ដាក់កម្រិតលើការលក់ប្រេងដូង ។ ទន្ទឹមនេះ ម៉ាឡេស៊ីហាមការនាំចេញសាច់មាន់ ហើយអាហ្សង់ទីនហាមឃាត់ការនាំចេញសាច់គោ។ ចំណែកតួកគី និង កៀហ្ស៊ីស៊ីស្ថានបានហាមឃាត់ការនាំចេញគ្រាប់ធញ្ញជាតិយ៉ាងច្រើន។ ដូច្នោះហើយ កាលពីឆ្នាំមុនចំនួនប្រជាជនដែលត្រូវការជំនួយជាបន្ទាន់នូវអាហារូបត្ថម្ភបានកើនឡើងជាលើកទីបួនឆ្នាំជាប់ៗគ្នា។ ក្រុមនេះមានចំនួនដល់ទៅ ២៥៨លាននាក់នៅក្នុង ៥៨ប្រទេស និងដែនដីដែលជាចំនួនខ្ពស់រយៈពេល៧ឆ្នាំ។ នេះបើយោងតាមរបាយការណ៍វិបត្តិស្បៀងអាហារសកល (GRFC) ចេញផ្សាយនៅខែឧសភា។ មូលហេតុចម្បងនៃអសន្តិសុខស្បៀង កើតឡើងចម្បងពីសង្គ្រាមនៅអ៊ុយក្រែនដែលជះឥទ្ធិពលអវិជ្ជមានដល់សន្តិសុខស្បៀងពិភពលោក ពីព្រោះទាំងអ៊ុយក្រែន និងរុស្ស៊ីបានចូលរួមចំណែកយ៉ាងច្រើនដល់ការផលិត និងការជួញដូរប្រេងឥន្ធនៈ ម្ហូបអាហារ និងផលិតផលកសិកម្ម។ បន្ទាប់មកទៀតនេះ គឺការប្រែប្រួលអាកាសធាតុ។ ការស្ទង់មតិរបស់ Reuters ចេញផ្សាយនៅថ្ងៃទី២ ខែសីហា ក៏បានបង្ហាញផងដែរថា ស្តុកស្រូវសាលីនៅក្នុងក្រុមហ៊ុននាំចេញធំៗរបស់ពិភពលោកនឹងធ្លាក់ចុះដល់កម្រិតទាបបំផុតក្នុងរយៈពេលជាងមួយទសវត្សរ៍ ដោយសារអាកាសធាតុស្ងួត។ ប្រទេសនាំចូលដែលមានស្តុកតិច នឹងងាយរងគ្រោះដោយការធ្លាក់ចុះតម្លៃនិងការផ្គត់ផ្គង់នៅឆ្នាំនេះ។ ទោះបីជាយ៉ាងនេះក្តី ពិភពលោកនៅតែមានក្តីសង្ឃឹមសម្រាប់ទីផ្សារម្ហូបអាហារនឹងប្រសើរឡើង។ អ្នកជំនាញជាច្រើនជឿថា ការហាមប្រាមរបស់ឥណ្ឌាគឺគ្រាន់តែជារឿងបណ្តោះអាសន្នប៉ុណ្ណោះ។ បច្ចុប្បន្នឥណ្ឌាមានអង្ករចំនួន ៤១លានតោនក្នុងស្តុកដែលស្មើនឹងបីដងនៃបរិមាណតម្រូវការ។ លោក Devinder Sharma អ្នកជំនាញខាងគោលនយោបាយកសិកម្មនៅឥណ្ឌាបានលើកឡើងថា រដ្ឋាភិបាលកំពុងទប់ស្កាត់ការខ្វះខាតផលិតកម្ម ដោយសារតំបន់ដាំដុះស្រូវនៅភាគខាងត្បូងនៃប្រទេសកំពុងប្រឈមមុខនឹងហានិភ័យនៃគ្រោះរាំងស្ងួតដោយសារ El Nino។ ចំណែកប្រធានាធិបតីរុស្ស៊ីលោក វ្ល៉ឌីមៀ ពូទីន ក៏បានប្តេជ្ញាថានឹងចូលរួមកិច្ចព្រមព្រៀងគ្រាប់ធញ្ញជាតិសមុទ្រខ្មៅម្តងទៀត ប្រសិនបើលក្ខខណ្ឌរបស់រុស្ស៊ីត្រូវបានបំពេញ រួមទាំងការដកការរឹតបន្តឹងលើការនាំចេញគ្រាប់ធញ្ញជាតិ និងជី ក៏ដូចជាបញ្ចប់ការដាក់ទណ្ឌកម្មលើធនាគារកសិកម្មរបស់រុស្ស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9986.txt	នៅថ្ងៃទី៣១ ខែសីហា ធនាគារកណ្តាលអឺរ៉ុប (ECB) ប្រកាសថា អតិផរណានៅប្រទេសចំនួន ២០ ដែលបានចាយប្រាក់អឺរ៉ូនៅតែមិនប្រែប្រួលដោយរក្សាក្នុងអត្រា ៥,៣ភាគរយនៅខែសីហា ឆ្នាំ២០២៣ ។ អ្នកវិភាគរំពឹងថា ECB អាចនឹងពិចារណាផ្អាកជាបណ្តោះអាសន្ននូវគោលនយោបាយដំឡើងអត្រាការប្រាក់ ក្នុងបរិបទការធ្លាក់ចុះខ្លាំងនៃកំណើនសេដ្ឋកិច្ច។	រយៈពេល ១៣ខែកន្លងមកនេះ ECB បានបន្តដំឡើងអត្រាការប្រាក់ជាបន្តបន្ទាប់ក្នុងកិច្ចខិតខំប្រឹងប្រែងដើម្បីគ្រប់គ្រងអតិផរណា។ អ្នកវិភាគរំពឹងថាស្ថាប័នហិរញ្ញវត្ថុនេះអាចពិចារណាលើការផ្អាកការដំឡើងអត្រាការប្រាក់ ស្របពេលមានការធ្លាក់ចុះគួរឱ្យកត់សម្គាល់នៃកំណើនសេដ្ឋកិច្ច ។ ស្ថិតិបង្ហាញថាសន្ទស្សន៍តម្លៃទំនិញប្រើប្រាស់(CPI) របស់តំបន់ចាយប្រាក់អឺរ៉ូបានកើនឡើង ៩,៨ភាគរយចាប់តាំងពីខែសីហាឆ្នាំមុន។ ទន្ទឹមនឹងនេះ អតិផរណាស្នូលដោយមិនរាប់បញ្ចូលប្រេងឥន្ធនៈ និងអាហារបានធ្លាក់ចុះពី ៥,៥ភាគរយទៅ ៥,៣ភាគរយនៅខែសីហា។ លើសពីនេះ តម្លៃប្រេងឥន្ធនៈបានធ្លាក់ចុះ ៣,៣ភាគរយ ដោយសារតម្លៃប្រេងពិភពលោកមិនផ្លាស់ប្តូរ ហើយរដូវក្តៅកាត់បន្ថយតម្រូវការប្រេងឥន្ធនៈសម្រៅកំដៅបន្ទប់។ សេដ្ឋវិទូនៅក្រុមហ៊ុនស្រាវជ្រាវទីផ្សារ Capital Economics លោក Jack Allen-Reynolds បាននិយាយថា ៖ « កត្តាជះឥទ្ធិពលដល់អតិផរណានៅតំបន់នេះដោយសារតម្លៃថាមពលតែមួយគត់ ខណៈដែលអត្រាការប្រាក់មូលដ្ឋានបានធ្លាក់ចុះ។ យើងមិនគិតថាតួលេខទាំងនេះ នឹងជះឥទ្ធិពលដល់ការសម្រេចចិត្តរបស់ ECB ក្នុងការបង្កើន ឬរក្សាអត្រាការប្រាក់នៅក្នុងកិច្ចប្រជុំនាពេលខាងមុខនោះទេ »។ ជាមួយគ្នានេះ ប្រធានធនាគារកណ្តាលអឺរ៉ុបលោកស្រី Christine Lagarde លើកឡើងថា ការសម្រេចចិត្តលើអត្រាការប្រាក់នៅឯកិច្ចប្រជុំ ECB នាពេលក្រោយគឺអាស្រ័យលើទិន្នន័យដែលទទួលបាននាពេលខាងមុខ។ កំណើនសេដ្ឋកិច្ចតំបន់ចាយប្រាក់អឺរ៉ូ ត្រូវបានរងប៉ះពាល់យ៉ាងខ្លាំងពីប្រទេសដែលមានសេដ្ឋកិច្ចធំជាងគេក្នុងតំបន់ គឺអាល្លឺម៉ង់។ ផលិតផលក្នុងស្រុកសរុប (GDP) របស់អាល្លឺម៉ង់មិនមានកំណើននោះទេនៅត្រីមាសទីពីរនេះ បន្ទាប់ពីបានធ្លាក់ចុះ ០,៣ភាគរយកាលពីត្រីមាសទីមួយ។ មូលនិធិរូបិយវត្ថុអន្តរជាតិ (IMF) បានព្យាករថា អាល្លឺម៉ង់នឹងក្លាយជាប្រទេសដែលមានសេដ្ឋកិច្ចបន្តធ្លាក់ចុះ ០,៣ភាគរយនៅឆ្នាំនេះ។ អ្នកសេដ្ឋកិច្ចជាច្រើនមានការព្រួយបារម្ភថា គោលនយោបាយរូបិយវត្ថុកាន់តែតឹងតែងរបស់ ECB កំពុងថ្លឹងថ្លែងលើសកម្មភាពសេដ្ឋកិច្ចអឺរ៉ុប ដោយកាត់បន្ថយតម្រូវការឥណទាន រារាំងការវិនិយោគ និងការប្រើប្រាស់ជាដើម។ បន្ទាប់ពីការបង្កើនអត្រាប្រាក់បញ្ញើដល់ ៣,៧៥ភាគរយដែលជាកម្រិតខ្ពស់បំផុតចាប់តាំងពីឆ្នាំ២០០១ ECB បន្តបើកទ្វារចំហសម្រាប់ការដំឡើងអត្រាការប្រាក់ថ្មីនៅខែកញ្ញា ឆ្នាំនេះ ដើម្បីសម្រេចបាននូវគោលដៅនៃការនាំយកអត្រាអតិផរណាទៅកម្រិត ២ភាគរយនៅរយៈពេលមធ្យម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9987.txt	៧ខែមកនេះ ទំនាក់ទំនងពាណិជ្ជកម្មរវាងកម្ពុជា-ចិនសម្រេចបានក្នុងទំហំទឹកប្រាក់ប្រមាណ៧ពាន់លានដុល្លារ កើន១,៨ភាគរយ ធៀបនឹងរយៈពេលដូចគ្នាកាលឆ្នាំ២០២២។ ភាគីទាំងពីរ បន្តប្តេជ្ញាជំរុញពាណិជ្ជកម្មបន្ថែមទៀត ដើម្បីឱ្យលើស១២ពាន់លានដុល្លារក្នុងឆ្នាំ២០២៣ ។	ចិនបានក្លាយជាដៃគូយុទ្ធសាស្រ្ត និងកិច្ចសហប្រតិបត្តិការគ្រប់ជ្រុងជ្រោយជាមួយចាប់តាំងពីឆ្នាំ២០១0 ។ ចំណងមិត្តភាពនេះ ចាប់ផ្តើមមានអានុភាពខ្លាំងឡើងទ្វេដង និងទទួលបានផលប្រយោជន៍ទាំងសងខាង។ ក្នុងពិធីបើកពិព័រណ៍កម្ពុជា-ហុងកុង នៅ Factory Phnom Penh កាលពីថ្ងៃទី១៩សីហា លោក រាជ រ៉ា រដ្ឋលេខាធិការក្រេសួងពាណិជ្ជកម្ម បានបញ្ជាក់ថា៖ «ចក្ខុវិស័យរបស់រដ្ឋាភិបាលប្រទេសទាំងពីរ មានទិសដៅជំរុញការកសាង សហគមន៍ជោគវាសនាតែមួយ និងប្តេជ្ញាជំរុញទំហំពាណិជ្ជកម្មទ្វេភាគីឱ្យកើនឡើងលើស១២ពាន់លានដុល្លារ ក្នុងឆ្នាំ២០២៣»។ ពីមួយឆ្នាំពីមួយឆ្នាំ ទំនាក់ទំនងរវាងកម្ពុជា-ចិន កាន់តែមានភាពរឹងមាំ និងស៊ីជម្រៅ។ បច្ចុប្បន្ន រដ្ឋាភិបាលប្រទេសទាំពីរបានឈានឡើងមួយកម្រិតពីមិត្តភាពដែកថែបទៅជាមិត្តភាពកិច្ចសហប្រតិបត្តិការត្បូងពេជ្រ និងមានឆន្ទៈរួមគ្នាក្នុងការជំរុញសកម្មភាពពាណិជ្ជកម្មឱ្យដល់កម្រិតគោលដៅដ៏ប្រសើរមួយ។ « តាមរយៈគោលនយោបាយវិថីសូត្រខ្សែក្រវ៉ាត់សេដ្ឋកិច្ច និងផ្លូវសូត្រសមុទ្រសតវត្ស៍ទី២១ រដ្ឋាភិបាលនៃប្រទេសយើងទាំងពីរ បានធ្វើកិច្ចសហប្រតិបត្តិការ និងអភិវឌ្ឍរួមគ្នាលើវិស័យហេដ្ឋារចនាសម្ព័ន្ធ កសិកម្ម ការកសាងសមត្ថភាព តំបន់សេដ្ឋកិច្ចពិសេស វប្បធម៌ ទេសចរណ៍ ហិរញ្ញវត្ថុ និងការការពារអេកូបរិស្ថាន»។ នេះជាការលើកឡើងរបស់លោក រាជ រ៉ា។ លោក រាជ រ៉ា រដ្ឋលេខាធិការក្រសួងពាណិជ្ជកម្ម ថ្លែងសុន្ទរកថា ក្នុងពិធីបើកពិព័រណ៍កម្ពុជា-ហុងកុង នៅ Factory Phnom Penh កាលពីថ្ងៃទី១៩សីហា ។ រូបថត៖ MoC បច្ចុប្បន្នកម្ពុជា-ចិន ក៏កំពុងអនុវត្តនូវកិច្ចព្រមព្រៀងពាណិជ្ជកម្មសេរីទ្វេភាគី ដែលចូលធរមាននាដើមឆ្នាំ២០២២ និងកិច្ចព្រមព្រៀងពាណិជ្ជកម្មសេរីអាស៊ាន-ហុងកុង ចូលធរមាននៅឆ្នាំ២០២១ ផងដែរ។ លោករដ្ឋលេខាធិការក្រសួងពាណិជ្ជកម្មបន្តអះអាងដូច្នេះ ៖ «កត្តាទាំងអស់នេះ បានធ្វើឱ្យទំហំពាណិជ្ជកម្មរវាងប្រទេសយើងទាំងពីរ កាន់តែរីកចម្រើនមួយកម្រិតទៀត ដោយក្នុងឆ្នាំ២០២២ ទំហំពាណិជ្ជកម្មសរុប កម្ពុជា-ចិន សម្រេចបានជាង១១,៦៨៦លានដុល្លារកើនឡើងប្រមាណ៥ភាគរយបើធៀបនឹងរយៈពេលដូចគ្នាក្នុងឆ្នាំ២០២១»។ ដោយឡែក ក្នុងរយៈពេល៧ខែមកនេះ ការធ្វើពាណិជ្ជកម្មរបស់កម្ពុជា ជាមួយប្រទេសចិន គឺសម្រេចបាន៧ពាន់លានដុល្លារ។ ក្នុងនោះកម្ពុជានាំចេញទៅចិនមានជាង៨១៤លានដុល្លារ កើនឡើង១៦,២ភាគរយ ខណៈការនាំចូលពីប្រទេសចិនមានវិញមានជាង ៦,២៧លានដុល្លារ កើនឡើងត្រឹម០,១៤ភាគរយ។ លោក រាជ រ៉ា បង្ហាញសុដ្ឋនិយកថា ប្រទេសទាំងពីរនឹងសម្រេចទំហំពាណិជ្ជកម្មទៅតាមគោលដៅក្នុងតម្លៃលើសពី១២ពាន់លានដុល្លារ នាឆ្នាំ២០២៣៕ លោក រាជ រ៉ា រដ្ឋលេខាធិការក្រសួងពាណិជ្ជកម្ម ថ្លែងសុន្ទរកថា ក្នុងពិធីបើកពិព័រណ៍កម្ពុជា-ហុងកុង នៅ Factory Phnom Penh កាលពីថ្ងៃទី១៩សីហា ។ លោក រាជ រ៉ា រដ្ឋលេខាធិការក្រសួងពាណិជ្ជកម្ម ថ្លែងសុន្ទរកថា ក្នុងពិធីបើកពិព័រណ៍កម្ពុជា-ហុងកុង នៅ Factory Phnom Penh កាលពីថ្ងៃទី១៩សីហា ។ រូបថត៖ MoC រូបថត៖ MoC អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9988.txt	រយៈពេល៧ខែមកនេះអគ្គនាយកដ្ឋានពន្ធដារ ប្រមូលចំណូលឱ្យជាតិបានចំនួន៩ ៣៦៧,៤៤ ពាន់លានរៀល(ប្រមាណ ២ ៣១២,៩៥ លានដុល្លារ)។ ចំណូលនេះ គឺស្មើ៦៤,៧៦ភាគរយនៃផែនការច្បាប់ស្តីពីហិរញ្ញវត្ថុសម្រាប់ការគ្រប់គ្រងឆ្នាំ២០២៣។ នេះបើយោងតាមសេចក្តីប្រកាសព័ត៌មារបស់អគ្គនាយកដ្ឋានពន្ធដារ នៅថ្ងៃទី១៦សីហា។	លទ្ធផលនេះត្រូវបានលោក គង់ វិបុល អគ្គនាយកនៃអគ្គនាយកដ្ឋានពន្ធដារ រំពឹងថា ការអនុវត្តការងារប្រមូលចំណូលពន្ធសម្រាប់ឆ្នាំ២០២៣ អាចសម្រេចបានគ្រប់តាមផែនការក្នុងទំហំទឹកប្រាក់១២ ២៨៥ ០៣៧លានរៀល(ជិត៣០០០លានដុល្លារ) បើទោះបីកម្ពុជាប្រឈមនឹងការកើនឡើងនៃអតិផរណា និងការបាត់បង់ប្រភពទុនវិនិយោគធំៗ ដោយសារភាពមិនប្រាកដប្រជានៃសេដ្ឋកិច្ចសកលលោកក្តី។ លោក គង់ វិបុល បានបញ្ជាក់ថា កំណែទម្រង់ និងទំនើបកម្មពន្ធដារចាប់តាំងពីឆ្នាំ២០១២មក បានធ្វើឱ្យប្រព័ន្ធពន្ធដារមានភាពរឹងមាំ ខណៈរដ្ឋបាលកិច្ចល្អ គឺជាឆ្អឹងខ្នងនៃកំណែទម្រង់ ហើយថ្នាក់ដឹកនាំ និងមន្ត្រីពន្ធដារគ្រប់លំដាប់ថ្នាក់ប្រឹងប្រែងអនុវត្តការងារកាន់តែសកម្ម ដែលធានាបាននូវនិរន្តរភាពចំណូលពន្ធ។ អគ្គនាយកដ្ឋានពន្ធដារ នឹងបន្តត្រួតពិនិត្យជាក់ស្តែងតាមរោងចក្រផលិតផលស្រាបៀរ និងភេសជ្ជៈគ្មានជាតិសុរារបស់សហគ្រាសក្នុងស្រុក ដើម្បីពង្រឹងការគ្រប់គ្រងចំណូលពន្ធ តម្លាភាព និងការប្រកួតប្រជែងដោយស្មើភាពក្នុងវិស័យផលិតភេសជ្ជៈ។ ជាមួយគ្នានេះ អគ្គនាយកពន្ធដារនៃក្រសួងសេដ្ឋកិច្ច និងហិរញ្ញវត្ថុ ក៏បន្តរៀបចំប្រព័ន្ធ យន្តការដំណើរឧបករណ៍តាមដាន GPS និង RFID តាមដានរថយន្តដឹកជញ្ជូនប្រេងឥន្ធនៈ និងគ្រឿងសំណល់ និងតាមស្ថានីយ រួមទាំងវិធានការផ្សេងៗទៀតក្នុងគោលដៅពង្រឹងការប្រមូលចំណូលពន្ធ។ តាមការប៉ាន់ស្មានរបស់ក្រសួងសេដ្ឋកិច្ច និងហិរញ្ញវត្ថុ រហូតដល់ដំណាច់ឆ្នាំ២០២៣ ចំណូលពន្ធដារ(ថ្នាក់ជាតិ) អាចនឹងសម្រេចបានប្រមាណ១០៧,៥ភាគរយនៃច្បាប់ហិរញ្ញវត្ថុឆ្នាំ២០២៣។ ក្រសួងបន្តរៀបរាប់ក្នុងរបាយការណ៍ស្តីពី៖លទ្ធផលនៃការអនុវត្តថវិកាឆមាសទី១ និងការវាយតម្លៃការអនុវត្តច្បាប់ស្តីពីហិរញ្ញវត្ថុសម្រាប់ការគ្រប់គ្រងឆ្នាំ២០២៣ថា ការសម្រេចលើសផែនការក្នុងអត្រា៧,៥ភាគរយ គឺបានឆ្លុះបញ្ចាំងឱ្យឃើញពីប្រសិទ្ធភាព នៃកិច្ចខិតខំប្រឹងប្រែងក្នុងការអនុវត្តនូវផែនការយុទ្ធសាស្ត្រ និងផែនការប្រតិបត្តិរបស់អគ្គនាយកដ្ឋានពន្ធដារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9989.txt	នាថ្ងៃទី២៨សីហានេះ លោកនាយករដ្ឋមន្រ្តីហ៊ុន ម៉ាណែត បានទទួលជួបភ្ញៀវអន្តរជាតិជាបន្តបន្ទាប់ នៅវិមានសន្តិភាព។ លោកបានជួបលោកស្រី ម៉ារីយា ដែល ខាមែន ម៉ូរេណូ (Maria Del Carmen Moreno) ឯកអគ្គរដ្ឋទូតសហភាពអឺរ៉ុបដែលបញ្ចប់អាណត្តិនៅកម្ពុជា។ លោកបន្តជួបពិភាក្សាការងារជាមួយរដ្ឋមន្ត្រីក្រសួងកសិកម្មប្រទេសកូរ៉េខាងត្បូង ហើយបន្តពិភាក្សាការងារជាមួយរដ្ឋមន្ត្រីទេសចរណ៍ប្រទេសទីម័រខាងកើត។	ក្នុងជំនួបជាមួយលោកស្រី ម៉ារីយា ដែល ខាមែន ម៉ូរេណូ លោក ហ៊ុន ម៉ាណែត បានលើកឡើងអំពី និរន្តរភាពនៃគោលនយោបាយរបស់រាជរដ្ឋាភិបាលនីតិកាលទី៧ ដែលបន្តចាប់តាំងពីការដាក់ចេញយុទ្ធសាស្រ្តត្រីកោណ និង យុទ្ធសាស្រ្តចតុកោណទាំង ៤ ដំណាក់កាល។ លោកបានបញ្ជាក់ថា សម្រាប់អាណត្តិនេះ រដ្ឋាភិបាលនឹងផ្តោតជាពិសេសបំផុត ទៅលើការកសាងមូលធនមនុស្ស, ការកែទម្រង់វិស័យសុខាភិបាលនៅថ្នាក់មូលដ្ឋាន និងការកែទម្រង់វិស័យមុខងារសាធារណៈ។ លោកស្រី ម៉ារីយា ដែល ខាមែន ម៉ូរេណូ ដែលបញ្ចប់អាណត្តិនៅកម្ពុជា នឹងទៅបន្តបេសសកកម្មបន្ទាប់នៅប្រទេសស្រីលង្កា បានសាទរ និងវាយតម្លៃខ្ពស់ ចំពោះជោគជ័យជាច្រើនកន្លងមករបស់កម្ពុជា តាមរយៈការគ្រប់គ្រងវិបត្តិនៃជំងឺកូវីដ-១៩, ការដាក់ចេញនូវកម្មវិធីជំនួយសង្គម ដ៏មានប្រសិទ្ធភាព, និង ការធ្វើជាប្រធានអាស៊ានឆ្នាំ២០២២ ប្រកបដោយមោទនភាព រួមទាំងការដាក់នូវគោលនយោបាយសេដ្ឋកិច្ច-សង្គមនានារបស់រដ្ឋាភិបាលអាណត្តិថ្មីនេះ។ លោកស្រី បានបង្ហាញនូវជំហរដ៏មុតមាំរបស់សហភាពអឺរ៉ុប ក្នុងការបន្តកិច្ចសហប្រតិបត្តិការជិតស្និទ្ធបន្ថែមទៀតជាមួយកម្ពុជា ជាពិសេស គឺជាមួយរាជរដ្ឋាភិបាល។ ជាមួយគ្នានេះ ថ្នាក់ដឹកនាំទាំងពីរបានប្តេជ្ញាបន្តជំរុញ និងលើកកម្ពស់កិច្ចសហប្រតិបត្តិការ រវាងកម្ពុជា និង សហភាពអឺរ៉ុប ឱ្យកាន់ជិតស្និទ្ធ ក៏ដូចជាការពង្រីកទិសដៅកិច្ចសហប្រតិបត្តិការទៅលើវិស័យថ្មីៗបន្ថែមទៀត។ ដូចជា៖ វិស័យអប់រំ និង ការអភិវឌ្ឍធនធានមនុស្ស, វិស័យសុខាភិបាល និងវិស័យមុខងារសាធារណៈ ដែលជាកិច្ចការសំខាន់ និងចាំបាច់ក្នុងការចូលរួមកសាងនូវស័ក្ដិសិទ្ធភាព និង ប្រសិទ្ធភាព ក្នុងការផ្ដល់សេវាសាធារណៈ។ ដោយឡែក ជំនួបការងាររវាងលោក ហ៊ុន ម៉ាណែត និងលោក ឆុង វ៉ាងគឺន (Chung Heang-Keun) រដ្ឋមន្ត្រីក្រសួងកសិកម្ម ស្បៀង និងកិច្ចការជនបទ ប្រទេសកូរ៉េខាងត្បូង។ ជំនួបនេះ ភាគីទាំងពីរនឹងជជែកផ្តោតជាសំខាន់លើកិច្ចសហប្រតិបត្តិការលើវិស័យកសិកម្មរវាងកម្ពុជា និងកូរ៉េខាងត្បូង ព្រមទាំងបញ្ហាសន្តិសុខស្បៀងដែលជាប្រឈមរបស់សាកលលោកនាពេលបច្ចុប្បន្ន។ ជំនួបរវាងលោកនាយករដ្ឋមន្ត្រីជាមួយលោក Francisco Kalbuadi Lay ឧបនាយករដ្ឋមន្ត្រី រដ្ឋមន្ត្រីសម្របសម្រួលកិច្ចការសេដ្ឋកិច្ច និងជារដ្ឋមន្ត្រីក្រសួងទេសចរណ៍ និងបរិស្ថាន នៃសាធារណរដ្ឋប្រជាធិបតេយ្យទីម័រខាងកើត ក៏ត្រូវបានធ្វើឡើងនៅថ្ងៃនេះផងដែរ។ ជំនួបត្រូវបានរំពឹងថា នឹងពិភាក្សាលើកិច្ចសហប្រតិបត្តិការវិស័យទេសចរណ៍ប្រទេសទាំងពីរដែលរងគ្រោះពីវិបត្តិកូវីដ-១៩។ ប្រមុខរដ្ឋាភិបាលថ្មីរបស់កម្ពុជា នារសៀលថ្ងៃទី២៨ ខែសីហា ក៏បានអនុញ្ញាតឱ្យគណ:ប្រតិភូមន្ត្រីព្រឹទ្ធសភាអាមេរិក ដឹកនាំដោយលោក អាឡិច ខាន (Alex Carnes) ក្រឡាបញ្ជីនៃក្រុមភាគច្រេីនរបស់អនុគណ:កម្មាធិការស្តីពីប្រតិបត្តិការរបស់រដ្ឋ និងបរទេស និងកម្មវិធីពាក់ព័ន្ធនានា របស់គណ:កម្មាធិការគ្រប់គ្រង និងបែងចែកថវិកាជាតិរបស់ព្រឹទ្ធសភាអាមេរិក ចូលជួបសម្តែងការគួរសម និងពិភាក្សាការងារ ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_999.txt	សហរដ្ឋអាមេរិក បានអំពានាវដល់ប្រទេសវៀតណាមឲ្យដោះលែងមនុស្សទាំងអស់ដែលត្រូវ«បានឃុំឃាំងដោយអយុត្តិធម៌» និងអនុញ្ញាតិឲ្យបុគ្គលនានា«បញ្ចេញទស្សនៈរបស់ពួកគេដោយសេរី ដោយគ្មានការភ័យខ្លាចពីការសងសឹក»។ នេះតាមលោក Cale Brown អ្នកនាំពាក្យរងនៃក្រសួងការបរទេសសហរដ្ឋអាមេរិក។	សេចក្តីថ្លែងការណ៍នេះ បានចេញកាលពីថ្ងៃព្រហស្បតិ៍ បន្ទាប់ពីវៀតណាម បាន«ដាក់ទោសយ៉ាងធ្ងន់ធ្ងរ»នៅក្នុងការកាត់ទោសយ៉ាងឆាប់រហ័សកាលពីថ្ងៃអង្គារនៅក្នុងទីក្រុងហូជីមិញ ដល់សមាជិក៣រូបរបស់សមាគមអ្នកកាសែតឯករាជ្យ (IJAV)។ លោក Pham Chi Dung បានត្រូវកាត់ទោសឲ្យជាប់ពន្ធនាគារ១៥ឆ្នាំ ហើយលោក Nguyen Tuong Thuy និងលោក Le Huu Minh Tuan បានត្រូវកាត់ទោសឲ្យជាប់ពន្ធនាគារម្នាក់ៗ ចំនួន១១ឆ្នាំ។ លោក Brown បាននិយាយថា សហរដ្ឋអាមេរិក ជំរុញឲ្យរដ្ឋាភិបាលវៀតណាម ធ្វើឲ្យប្រាកដថា សកម្មភាពរបស់ខ្លួនស្របទៅតាមបទបញ្ញត្តិសិទ្ធិមនុស្សនៃរដ្ឋធម្មនុញ្ញវៀតណាម និងកាតព្វកិច្ចនិងការប្តេជ្ញាចិត្តជាអន្តរជាតិរបស់វៀតណាម។ តាមសាលក្រមរបស់តុលាការ លោក Pham អាយុ៥៤ឆ្នាំ ដែលជាអ្នកនិពន្ធដ៏ល្បីល្បាញ និងជាសមាជិកនិងប្រធានបង្កើតសមាគមអ្នកកាសែតឯករាជ្យ (IJAV) លោក Nguyen អតីតយោធាមានអាយុ៦៩ឆ្នាំ និងយុវជន Le «មានការទាក់ទងជាប្រចាំជាមួយក្រុមប្រឆាំងរដ្ឋាភិបាល«មុនពេលត្រូវបានចាប់ខ្លួននៅឆ្នាំ២០១៩ និង២០២០។ សាលក្រមនោះ បានបញ្ជាក់ថា «អកប្បកិរិយារបស់ជនទាំង៣នោះ បានបណ្តាលឲ្យគ្រោះថ្នាក់ដល់សង្គម បណ្តាលឲ្យមានការបែកបាក់សាមគ្គីភាពក្នុងសង្គម និងប្រជាពលរដ្ឋ»។ ក្នុងប៉ុន្មានខែថ្មីៗនេះ រដ្ឋាភិបាលវៀតណាម បានបង្កើនការបង្ក្រាបលើពួកប្រឆាំង ហើយនឹងចាប់ខ្លួនអ្នករិះគន់ខ្លួនជាច្រើននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9990.txt	តំបន់សេដ្ឋកិច្ចពិសេសទាំង២៤របស់កម្ពុជានាពេលបច្ចុប្បន្ន មានក្រុមហ៊ុនចំនួន៦៥៥ កំពុងដំណើរការជាមួយទុនវិនិយោគសរុប៨,១ពាន់លានដុល្លារអាម៉េរិក។ ការនាំទំនិញចេញពីតំបន់នេះទៅកាន់ទីផ្សារអន្តរជាតិ មានតម្លៃប្រមាណ២៥,៧ពាន់លានដុល្លារ។ ទិន្នន័យនេះត្រូវបានបង្ហាញដោយលោក ជា វុទ្ធី អគ្គលេខាធិការរងគណៈកម្មាធិការវិនិយោគកម្ពុជា និងគណៈកម្មាធិការតំបន់សេដ្ឋកិច្ចពិសេសនៃក្រុមប្រឹក្សាអភិវឌ្ឍន៍កម្ពុជា(CDC) គិតចាប់ពីឆ្នាំ២០១១ ដល់ឆមាសទី១ ឆ្នាំ២០២៣។	តំបន់សេដ្ឋកិច្ចពិសេស(Special Economic Zone) បានដើរតួយ៉ាងសំខាន់ក្នុងការធ្វើពិពិធសេដ្ឋកិច្ចកម្ពុជា ទាំងផ្នែកឧស្សាហកម្ម និងទាំងប្រភពទុនវិនិយោគពីបណ្តាប្រទេសនានា។ ជាង១១ឆ្នាំមកនេះ តំបន់សេដ្ឋកិច្ចពិសេសទាំង២៤របស់កម្ពុជា បានផ្តល់ការងារជូនប្រជាពលរដ្ឋ ១៧៥ពាន់កន្លែង។ ក្នុងវេទិកាធុរកិច្ចកម្ពុជាឆ្នាំ២០២៣ ដែលធ្វើឡើងនៅសណ្ឋាគារហ្គោឌិន ស៊ីធី នាថ្ងៃទី១១សីហា លោក ជា វុទ្ធី បានបញ្ជាក់ថា នៅក្នុងតំបន់សេដ្ឋកិច្ចពិសេស មានវិស័យដែលមិនមែនជាឧស្សាហកម្មកាត់ដេរ ស្បែកជើង និងសម្ភារធ្វើដំណើរមានរហូតដល់ ៩០,៣ភាគរយ។ «ការនាំចេញពីតំបន់សេដ្ឋកិច្ចពិសេស មានការកើនឡើងគួរឱ្យកត់សម្គាល់ ទោះបីស្ថិតក្នុងដំណាក់កាលរីករាលនៃជំងឺកូវីដ-១៩ក៏ដោយ ក៏បរិមាណនៃការនាំចេញពីតំបន់នេះមានការកើនឡើងជាលំដាប់»។ នេះជាការលើកឡើងរបស់លោកអគ្គលេខាធិការរងគណៈកម្មាធិការវិនិយោគកម្ពុជា និងគណៈកម្មាធិការតំបន់សេដ្ឋកិច្ចពិសេសនៃ CDC ។ លោក បន្តថា កាលឆ្នាំ២០១១ការនាំចេញពីតំបន់សេដ្ឋកិច្ចពិសេសមានត្រឹមប្រមាណ៤ភាគរយនៃចំណែកការនាំចេញសរុប ហើយការនាំចេញនោះបានកើនជាបន្តបន្ទាប់ដល់អត្រា២៣ភាគរយក្នុងឆ្នាំ២០២២។ សម្រាប់ឆមាសទី១ឆ្នាំ២០២៣ ការនាំចេញពីតំបន់សេដ្ឋកិច្ចពិសេសនេះក៏បង្ហាញនូវកំណើនជាវិជ្ជមាន ផងដែរ។ បើតាមលោក ជា វុទ្ធី ការនាំចេញរបស់កម្ពុជាពីតំបន់សេដ្ឋកិច្ចពិសេសមានទំហំទឹកប្រាក់១ ៣៩២លានដុល្លារ ក្នុងឆមាសទី១ ឆ្នាំ២០២៣។ ទំនិញនាំចេញពីតំបន់នេះ មានសំបកកង់រថយន្តមានតម្លៃ ១២៥លានដុល្លារ, គ្រឿងសង្ហារឹម និងផលិតផលពីឈើមានតម្លៃ១៥៤លានដុល្លារ, ឈើវ៉ែនី និងបន្ទះក្តារប្លាកេ មានតម្លៃ៧៩លានដុល្លារ, អំពូលលម្អអគ្គិសនី មានតម្លៃ១១៨លានដុល្លារ, ខ្សែភ្លើង និងបង្គុំខ្សែភ្លើ មានតម្លៃ១៨៨លានដុល្លារ, គ្រឿងបន្លាស់រថយន្ត មានតម្លៃ១២៨លានដុល្លារ, គ្រឿងបំណែកអេឡិចត្រូនិក មានតម្លៃ ២៦២លានដុល្លារ រួមទាំងកង់ និងគ្រឿងបង្គុំកង់ មានតម្លៃ៣៣៨លានដុល្លារ។ ទាំងនេះវិស័យសំខាន់ៗ ដែលចូលរួមធ្វើពិពិធកម្មនៅក្នុងតំបន់សេដ្ឋកិច្ចពិសេសនៃការនាំចេញរបស់កម្ពុជា។ បច្ចុប្បន្នកម្ពុជាមានក្រុមហ៊ុនផលិតសំបកកង់រថយន្តចំនួន៣កន្លែង ខណៈក្រុមហ៊ុនចំនួន២ ទៀត កំពុងសិក្សាពីទីតាំងដើម្បីសាងសង់រោងចក្រផលិតសំបកកង់យានយន្តនៅកម្ពុជាផងដែរ។ លោក ជា វុទ្ធី ថ្លែងថា៖ « ឧស្សាហកម្មផលិតសំបកកង់យានយន្តនៅកម្ពុជា កំពុងបង្ហាញសញ្ញាវិជ្ជមានគួរឱ្យកត់សម្គាល់ ដោយនៅពេលខាងមុខឆាប់ៗនេះនឹងមានក្រុមហ៊ុន២បន្ថែមទៀត ព្រោះបច្ចុប្បន្នយើងកំពុងចរចាជ្រើសរើសទីតាំងនៅតាមបណ្តាតំបន់សេដ្ឋកិច្ចពិសេសមួយចំនួន»។ សូមជម្រាបថា ក្រុមហ៊ុនផលិតសំបកកង់រថយន្តចំនួន៣ដែលកំពុងដំណើរការនោះ គឺមាននៅក្នុងខេត្តស្វាយរៀង(ក្រុងបាវិត) ខេត្តព្រះសីហនុ និងខេត្តក្រចេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9991.txt	លោក លាង ម៉េង ប្រធានអគ្គនាយកក្រុមហ៊ុនជីបម៉ុងគ្រុប បានចែករំលែកទស្សនៈ និងបទពិសោធន៍របស់ខ្លួន អំពីការវិនិយោគលើវិស័យអចលនទ្រព្យ នាវេទិកាធុរកិច្ចឆ្នាំ២០២៣ ដែលរៀបចំដោយសមាគមអ្នកឧកញ៉ាកម្ពុជា ក្រោមកិច្ចសហការជាមួយក្រុមប្រឹក្សាអភិវឌ្ឍន៍កម្ពុជា នៅសណ្ឋាគារហ្គាឌិនស៊ីធីភ្នំពេញ កាលពីថ្ងៃទី១១ ខែសីហា។	«ការវិនិយោគត្រូវមានការវិភាគលើចរាចរសាច់ប្រាក់ (Cash flow) ត្រឹមត្រូវ មានប្រតិបត្តិការច្បាស់លាស់ (Gear) និងមិនចេះតែវិនិយោគតាមគ្នានោះឡើយ»។ ទាំងនេះ គឺជាគំនិតមួយចំនួនរបស់លោក លាង ម៉េង រំលឹកដល់អ្នកវិនិយោគ និងបណ្តាឧកញ៉ា ពាក់ព័ន្ធនឹងវិស័យអចលនទ្រព្យ។ លោក លាង ម៉េង ដែលជាអ្នកវិនិយោគធំមួយរូបក្នុងវិស័យអចនទ្រព្យ បានចែកបញ្ហា៣ចំណុច។ "អចលនទ្រព្យនៅស្រុកខ្មែរយើង ម្នាក់ៗនាំគ្នាធ្វើច្រើនពេក [..]"។ នេះជាចំណុចទីមួយដែលលោកមើលឃើញពីការនាំគ្នាសម្រុកវិនិយោគលើវិស័យអចលនទ្រព្យនៅកម្ពុជា។ ចំណុចទីពីរ លោកនិយាយពីបញ្ហាសាច់ប្រាក់ (Cash flow) និងទីបីអ្នកជំនួញដែលមានគោរមងារជាអ្នកឧកញ៉ារូបនេះ កត់សម្គាល់ពីការវិនិយោគតាមគ្នា ដោយសារឃើញឱកាសចំណេញ ប៉ុន្តែស្របពេលដែលសេដ្ឋកិច្ចពិភពលោកមិនមានភាពប្រកដប្រជា។ ករណីមានការតវ៉ា និងចោទប្រកាន់អ្នកវិនិយោគអចលនទ្រព្យមួយចំនួនថាបានបោកប្រាស់ពលរដ្ឋនោះ លោក លាង ម៉េង វាយតម្លៃថា ជាការវិនិយោគដែលមិនមាន Cash flow ត្រឹមត្រូវ និងមិនមានការគិតច្បាស់លាស់លើទុនវិនិយោគ។ លោកថា បើនិយោគទុន១០០លាន ត្រូវមានបំណុល ឬខ្ចីគេ៣០លានបានហើយ ដោយយើងមិនអាចវិនិយោគទុន១០០លាន ហើយខ្ចីបំណុលគេដល់ទៅ៨០លាននោះឡើយ។ «អាហ្នឹងវាប៉ះពាល់ធំណាស់»។ នេះជាការណែនាំរបស់លោក លាង ម៉េង។ អគ្គនាយកក្រុមហ៊ុនជីបម៉ុងគ្រុប ថា លោកមានគម្រោងអចនទ្រព្យចំនួន៦ ហើយអះអាងតែនៅតែលក់ចេញបាន ដោយគ្រាន់តែចំនួនថយជាងមុន ប៉ុន្តែអ្នកទិញរបស់លោកភាគច្រើនគឺជាម្ចាស់ដែលរស់នៅទីនោះពិតប្រាកដ មិនមែនគ្រាន់តែទិញតាមគ្នាដើម្បីប្រាក់ចំណេញនោះឡើយ។ តើវិស័យអចលនទ្រព្យងើបឡើងវិញនៅពេលណា? អ្នកឧកញ៉ា លាង ម៉េង ប្រមើលឃើញថា អាចចាប់ពីខែតុលា ឆ្នាំ២០២៤តទៅ។ លោកថា៖ «ចំពោះខ្ញុំ សម្រាប់ឆ្នាំក្រោយយើងនៅរៀងពិបាកបន្តិច ដោយសារខ្ញុំអ្នកកាន់ផ្ទាល់។ ឥលូវ យើងបានការបញ្ជាទិញ [Purchase Order] ពីមុនមក...បន្តិចទៀត អស់ Purchase ចាប់ផ្តើមធ្លាក់បន្តិចហើយ»។ ដើមឆ្នាំ២០២៤ ក៏នៅមិនទាន់ ប៉ុន្តែចាប់ពីខែតុលាទៅ នឹងរើបឡើងវិញ ហើយលោក លាង ម៉េង ដាក់ក្តីរំពឹងយ៉ាងខ្លាំងលើរដ្ឋាភិបាលថ្មីក្រោមការដឹកនាំរបស់លោក ហ៊ុន ម៉ាណែត ក្នុងការស្វែងរកយុទ្ធសាស្ត្រពង្រឹងវិស័យអចនទ្រព្យ។ «យើងជឿជាក់ថា គាត់ [រដ្ឋាភិបាល] បានយល់អាហ្នឹងច្បាស់ គាត់នឹងមានតិចនិចយុទ្ធសាស្ត្រ ដើម្បីធ្វើឱ្យ ដូចឆ្នាំ២០១៨ លើការវិនិយោគនៅក្រុងព្រះសីហនុ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9992.txt	ដ្បិតថា កូវីដ១៩បានបិទបញ្ចប់ស្ទើរទាំងស្រុង ហើយពិភពលោកបានបើកប្រទេសឡើងវិញហើយក្ដី ក៏ប៉ុន្តែចរាចររបស់ភ្ញៀវទេសចរមិនទាន់ប្រក្រតី ឬល្អប្រសើរវិញឡើយ។ ងាកមកមើលខេត្តសៀមរាប ដែលសេដ្ឋកិច្ចពឹងស្ទើរទាំងស្រុងលើវិស័យទេសចរណ៍ ហាក់នៅត្រដាបត្រដួស មិនទាន់ឈរហ្នឹងនៅឡើយទេ ក្រោយពេលជំងឺកូវីដ-១៩វាយឱ្យដួលនៅដើមឆ្នាំ២០២០។ ពីរឆ្នាំបន្ទាប់ សេដ្ឋកិច្ចចាប់ផ្តើមងើបបន្តិច នៅពេលរាជរដ្ឋាភិបាលជំរុញឱ្យមានទេសចរណ៍ក្នុងស្រុក និងការរៀបចំព្រឹត្តិការណ៍តូចធំក្នុងខេត្តនេះ។ តែវានៅមិនអាចដូចដើមឡើយ។	យោងតាមរបាយការណ៍របស់មន្ទីរទេសចរណ៍ខេត្តសៀមរាប ដល់បច្ចុប្បន្ននេះវិស័យសណ្ឋាគារប្រមាណ ជាង៦០ភាគរយប៉ុណ្ណោះបានបើកអាជីវកម្មឡើងវិញ ក្នុងនោះសណ្ឋាគារ និងភោជនីយដ្ឋានធំៗបន្តបិទទ្វារនៅឡើយ។ ប្រធានមន្ទីរទេសចរណ៍ខេត្ត លោក ង៉ូវ សេងកាក់ បានបញ្ជាក់ថា សេវាកម្មស្នាក់នៅសណ្ឋាគារក្នុងខេត្តនេះមាន ២៨៣កន្លែង ស្មើនឹង ១៦,៧៦៥បន្ទប់ មានបុគ្គលិកបម្រើការ១៤,១៨១នាក់។ អាជីវកម្មដែលបានផ្អាកមាន ៧៩កន្លែងស្មើនឹងជាង៦ពាន់បន្ទប់ និងបុគ្គលិកជាង៦ពាន់នាក់។ ចំណែកអាជីវកម្មដែលបានបិទមានចំនួន ៦៥កន្លែង ស្មើនឹងជាង២ពាន់បន្ទប់។ ចំពោះអាជីវកម្មកំពុងដំណើរការមានចំនួន ១៣៩កន្លែង ស្មើនឹងជិត៨ពាន់បន្ទប់។ តួលេខនេះមិននិយាយពីអាជីវកម្មពាក់ព័ន្ធដទៃទៀត មានផ្ទះសំណាក់ ភោជនីយដ្ឋាន ហាងម៉ាស្សា។ល។ ចំពោះជើងហោះហើរមកកាន់សៀមរាបវិញ សព្វថ្ងៃមានចន្លោះពី១៥ទៅ១៧ជើងក្នុងមួយថ្ងៃ ក្នុងនោះមានពីថៃ វៀតណាម សិង្ហបុរី ឡាវ ម៉ាឡេស៊ី និងពីចិន។ ចំណែកជើងហោះហើរក្នុងស្រុក ភ្នំពេញ-សៀមរាប មាន២ទៅ៣ជើងក្នុងមួយថ្ងៃ និងព្រះសីហនុ-សៀមរាប មាន៥ជើងក្នុងមួយសប្ដាហ៍។ ចំនួននេះលោក ង៉ូវ សេងកាក់ យល់ថាវាមិនគ្រប់គ្រាន់សម្រាប់បំពេញរាល់អាជីវកម្មក្នុងខេត្តសៀមរាបនោះទេ គឺចន្លោះពី៣០ទៅ៤០ជើងដូចពេលមុនទើបអាចចែកគ្នាទៅអ្នកផ្គត់ផ្គង់បាន។ លោក សេងកាក់ ពន្យល់ថា៖« ឥឡូវភ្ញៀវមានកញ្ចប់តូច ចែកមិនគ្រប់ អ្នកណាធ្វើទីផ្សារល្អបានច្រើនទៅ»។ ប្រធានមន្ទីរទេសចរណ៍រូបនេះយល់ថា ចំណុចដែលត្រូវដោះស្រាយពេលនេះគឺជំរុញការហោះហើរ មកកាន់ខេត្តសៀមរាបយ៉ាងណាស់ក៏៣០ជើងក្នុងមួយថ្ងៃដែរ ទើបអាជីវកម្មនៅទីនេះរស់បាន។ លោកបន្ថែមថា៖« បើអត់ជំរុញការហោះហើរទេ យើងមិនសង្ឃឹមថាបានភ្ញៀវច្រើនទេ»។ ការផ្គត់ផ្គង់លើសតម្រូវការ ដែលអ្នករកស៊ីចាប់សង់សណ្ឋាគារតាមគ្នាច្រើននៅកំឡុងឆ្នាំ២០១៦ និង២០១៧ ក៏ជាបញ្ហាជះឥទ្ធិពលមកដល់វិស័យទេសចរណ៍សព្វថ្ងៃផងដែរ។ មួយទៀតអ្នករកស៊ីភាគច្រើន ផ្តោតតែលើវិស័យទេសចរណ៍តែមួយដូចជាសណ្ឋាគារ ភោជនីយដ្ឋាន សេវាជួលរថយន្តជាដើម ដូច្នេះពេលមានវិបត្តិចូលមកដូចជាជំងឺកូវីដ-១៩ ជាឧទាហរណ៍ ពួកគេត្រូវដួលទាំងព្រម។ លោក ង៉ូវ សេងកាក់ ពន្យល់ថា៖« ត្រង់នេះយើងត្រូវជួយគ្នា តែកន្លងមកយើង (រដ្ឋ) បានជួយដែរ តែមិនទាន់ពេញទេ មិនទាន់ដល់ចំណុចដែលវិស័យទេសចរណ៍ចង់បាន»។ នៅថ្ងៃទី១៩ សីហា កន្លងទៅ សមាគមក្លឹបទេសចរណ៍សៀមរាប (STC) បានរៀបចំជំនួបរវាងប្រតិបត្តិករទេសចរណ៍ និងរដ្ឋបាលខេត្ត។ ជំនួបនោះផ្តោតសំខាន់ពីមូលហេតុដែល ខេត្តសៀមរាបមិនទទួលបានទេសចរត្រឡប់មកវិញច្រើនដូចប្រទេសដទៃ។ «ឧទាហរណ៍ដូចជាប្រទេសថៃ គេទើបតែជាប់លេខមួយជាប្រទេសដែលបានទេសចរច្រើនជាងគេលើពិភពលោក អ៊ីចឹងយើងជាប្រតិបត្តិករទេសចរណ៍ត្រូវការជួបជុំគ្នា ពិភាក្សាគ្នាថាតើយើងគួររកចំណុចអ្វី ដែលខ្វះខាត តើយើងគួរមានចំណុចសូចនាករខ្លះៗដើម្បីលើកដាក់ជូនឬស្នើទៅរដ្ឋាភិបាលរកដំណោះស្រាយចូលរួមបង្កើតដំណោះស្រាយជាមួយគ្នាដើម្បីធ្វើឱ្យមានការទាក់ទាញទេសចរមកខេត្ត សៀមរាប ព្រោះឥឡូវនេះតាំងពីយើងបើកប្រទេសឡើងវិញ ទេសចរនៅមានកម្រិតទាបនៅឡើយ»។ នេះជាការលើកឡើងរបស់លោក ហ្វីលីព សែត កៅ ប្រធានក្លឹប STC។ STC បានរៀបចំជំនួបប្រតិបត្តិករទេសចរណ៍ជាលើកដំបូងនៅខែសីហា បន្ទាប់ពីខកខានខ្ទង់២ឆ្នាំ ដោយសារជំងឺកូវីដ១៩។ លោក ហ្វីលីព សែត កៅ ពន្យល់ថា ការងារនេះធ្វើឡើងក្រោយឃើញថា ព្រលានយន្តហោះសៀមរាប-អង្គរ គម្រោងបើកដំណើរការនៅពាក់កណ្ដាលខែ តុលា ខាងមុខនេះ ក៏ដូចជាឱ្យប្រតិបត្តិករគិតគូរពិចារណាថាតើគួរចាប់ផ្តើមអាជីវកម្មឡើងវិញកម្រិតណា។ ប្រតិបត្តិករទេសចរណ៍ភាគច្រើនរំពឹងថា ទេសចរអាចមកវិញច្រើនក្រោយព្រលានថ្មីដំណើរការ។ យ៉ាងណាប្រធានមន្ទីរទេសចរណ៍ខេត្តសៀមរាប លោក សេងកាក់ បញ្ជាក់ថា ព័ត៌មានដែលលោក ទទួលបានគិតត្រឹមបច្ចុប្បន្ននេះមានក្រុមហ៊ុនអាកាសចរណ៍ថ្មីតិចតួចប៉ុណ្ណោះដែលបានចុះកុងត្រជាមួយ ភាគីព្រលានថ្មី ក្នុងនោះមានពីចិន ២ទៅ៤ក្រុមហ៊ុន។ យ៉ាងណាក៏ដោយប្រធានមន្ទីររូបនេះនៅមាន សុទិដ្ឋិនិយមថា ក្រោយដំណើរការ ព្រលានថ្មីនឹងមានជើងហោះហើរច្រើន ក្នុងនោះទាក់ទាញក្រុមហ៊ុន អាកាសចរណ៍ធំដោយមិនចាំបាច់ឆ្លងកាត់ប្រទេសជិតខាងដូចមុន។ លោក សេងកាក់ បន្ថែម៖« ជាទស្សនៈខ្ញុំ បើខែ១០យើងមាន៣០ទៅ៣៥ជើងហោះហើរ ហើយរក្សាចំនួននេះដល់ខែ២ យើងសង្ឃឹម តែបើខែ៣ធ្លាក់មក១៨ (ជើងហោះហើរ) វិញ អាហ្នឹងយើងក៏ពិបាក»។ អភិបាលរងខេត្តសៀមរាប លោក យន់ លីនណេ បានលើកឡើងថា ករណីនេះរាជរដ្ឋាភិបាលបានប្រឹងប្រែងជំរុញឱ្យមានជើងហោះហើរកាន់តែច្រើន។ លោកបញ្ជាក់ថា តាមព័ត៌មានដែលលោកទទួលបាន នៅក្នុងខែតុលាខាងមុខ ចំនួនទេសចរមកកាន់ខេត្តសៀមរាបនឹងមានចំនួនច្រើន ក្នុងនោះតាមសណ្ឋាគារធំៗ និងភោជនីយដ្ឋានជាដើមនោះ ត្រូវបានកក់ពេញផងដែរ។ យ៉ាងណាលោកអភិបាលរង បច្ចុប្បន្នរដ្ឋបាលខេត្តបានគិតគូរពីបញ្ហានេះជាខ្លាំង និងរំពឹងថាស្ថានការណ៍នឹងល្អប្រសើរវិញឆាប់ៗ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9993.txt	ភ្នំពេញ៖ លោក ចាន់ សុឃាំង ប្រធានសហព័ន្ធស្រូវអង្ករកម្ពុជា ចាត់ទុកថា ការហាមឃាត់នាំចេញអង្កររបស់ឥណ្ឌា និងបណ្ដាប្រទេសមួយចំនួនទៀត នឹងក្លាយជាឱកាសសម្រាប់កម្ពុជាបង្កើនការនាំចេញ។ ការផ្អាករបស់ប្រទេសទាំងនេះ ក្នុងគោលបំណងរក្សាស្ថិរភាពតម្លៃទីផ្សារអង្កររបស់ខ្លួន ស្របពេលអតិផរណាពិភពកើនឡើងខ្ពស់។	លោក ចាន់ សុឃាំង បានលើកឡើងថា ការហាមឃាត់នាំចេញអង្កររបស់ប្រទេសឥណ្ឌា អេមីរ៉ាតអារ៉ាប់រួម និងរុស្ស៊ី នឹងបង្កលក្ខណៈល្អដល់ការនាំចេញអង្កររបស់កម្ពុជា ។ លោក យល់ថា ប្រទេសដែលមានតម្រូវការអង្ករ នឹងរត់មករកប្រទេសដែលមានការនាំចេញ ។ ក្នុងបរិបទនេះ លោក ក៏រំពឹងថា ការនាំចេញអង្កររបស់កម្ពុជា នឹងមានការកើនឡើង។ ទន្ទឹមនេះ កម្ពុជាបានត្រៀមខ្លួនរួចរាល់ ដើម្បីជំរុញការនាំចេញឱ្យបាន១លានតោន ស្របតាមគោលនយោបាយជាតិស្តីពីការ«ការជំរុញផលិតកម្មស្រូវ និងការនាំចេញអង្ករ» ដែលដាក់ចេញដោយសម្ដេច ហ៊ុន សែន នាយករដ្ឋមន្រ្តីកម្ពុជាកាលពីឆ្នាំ២០១០មក។ បច្ចុប្បន្ន កម្ពុជាមានសម្ភារៈ បច្ចេកទេស និងមាស៊ីនកិនស្រូវ ដែលសមត្ថភាពគ្រប់គ្រាន់តាមស្តង់ដារ ទាំងទំហំនៃការកិន និងវិធានអនាម័យចំណីអាហារ។ ប្រធានសហព័ន្ធស្រូវអង្ករកម្ពុជា បានប្រាប់សារព័ត៌មានថ្មីៗដូច្នេះថា៖«សម្រាប់ការបិទការនាំចេញអង្កររបស់ឥណ្ឌា ក៏ដូចជាប្រទេសផ្សេងៗទៀត វាបង្កលក្ខណៈល្អដល់ការនាំចេញអង្កររបស់កម្ពុជា ព្រោះថា ប្រភពផ្គត់ផ្គង់តូចជាងមុន ដូច្នេះតម្រូវការនឹងត្រូវរត់មករកប្រទេសដែលនៅមានការនាំចេញហើយ។ ក្នុងនោះ ខ្ញុំរំពឹងថា ការនាំចេញអង្កររបស់កម្ពុជា នឹងមានការកើនឡើង»។ យ៉ាងណា ប្រធានសហព័ន្ធស្រូវអង្កររូបនេះ បានអះអាងថា ការហាមឃាត់នាំចេញអង្កររបស់ ឥណ្ឌា និងបណ្ដាប្រទេសផ្សេងទៀតនៅពេលនេះ បានធ្វើឱ្យប្រទេសជិតខាង សម្រុកទិញស្រូវពីកសិករកម្ពុជា។ ការណ៍នេះ នាំឱ្យតម្លៃស្រូវកើនឡើងខ្ពស់លើសពីការរំពឹងទុក ដែលជាហេតុធ្វើឱ្យប៉ះពាល់ដល់ការនាំចេញអង្ករមួយចំនួនដែរ ព្រោះថា ថ្លៃដើមនៃការផលិតកើនឡើង។ បច្ចុប្បន្ន តម្លៃអង្ករដែលនាំចេញបានកើនឡើង១៥ភាគរយ ប៉ុន្តែ តម្លៃស្រូវដែលប្រមូលទិញពីកសិករវិញ ហក់ឡើងខ្ពស់រហូតដល់២៥ភាគរយ។ ជាក់ស្ដែង នៅថ្ងៃទី៧ ខែសីហា ស្រូវមានតម្លៃចន្លោះពី១២០០រៀល ទៅ១៣០០រៀល ក្នុងមួយគីឡូក្រាម។ លោក សុឃាំង ដោយបន្ថែមដូច្នេះថា៖«មួយរយៈចុងក្រោយនេះ ប្រទេសជិតខាងរបស់យើង កំពុងតែប្រមូលទិញស្រូវពីប្រទេសកម្ពុជាយើងយ៉ាងគំហុកដែរ ហើយវាធ្វើឱ្យតម្លៃស្រូវហក់ឡើងខ្ពស់លើសពីការរំពឹងទុក។ ដូច្នេះ វាអាចមានផលប៉ះពាល់មួយចំនួន ទៅដល់ការនាំចេញរបស់យើងវិញ ព្រោះស្រូវថ្លៃពេក»។ លោក យ៉ង សាំងកុមារ រដ្ឋលេខាធិការក្រសួងកសិកម្ម បានលើកឡើងស្រដៀងគ្នាថា កម្ពុជាកំពុងក្លាយជាចំណែកដ៏សំខាន់ក្នុងការលើកកម្ពស់សន្តិសុខស្បៀងជាតិ និងពិភពលោក បន្ទាប់ពីប្រទេសនាំចេញអង្ករធំៗមួយចំនួននៅលើពិភពលោកបិទការនាំចេញ។ លោក បានសរសេរលើទំព័រហ្វេសប៊ុក កាលពីថ្ងៃទី១ ខែសីហា ថា កសិករកម្ពុជាកំពុងលើកស្ទួយសន្តិសុខស្បៀងជាតិ និងពិភពលោក ជាពិសេសនៅពេលពិភពលោកជួបប្រទះនឹងបញ្ហាស្បៀង។ ក្នុងនោះ ឥណ្ឌាដែលជាប្រទេសនាំអង្ករចេញច្រើនជាងគេលើពិភពលោក ក៏បានបិទមិនឲ្យមានការនាំចេញអង្ករសធម្មតា ដើម្បីរក្សាសន្តិសុខស្បៀងក្នុងប្រទេស។ រដ្ឋលេខាធិការក្រសួងកសិកម្មរូបនេះ ជឿជាក់ថា កម្ពុជាក៏នៅមានសក្តានុពលខ្ពស់ក្នុងការបង្កើនផលិតកម្មស្រូវ នៅលើផ្ទៃដីដែលមានស្រាប់ និងពង្រីកទីផ្សារអង្ករទៅក្រៅប្រទេសបន្ថែមទៀត តាមរយៈគោលនយោបាយដាក់ពង្រាយមន្រ្តីកសិកម្មឃុំ និងការកសាងសហគមន៍កសិកម្ម ឬសមាគមកសិករផ្សារភ្ជាប់មកទីផ្សារ ដោយមានកិច្ចសន្យាកសិកម្ម។ លើសពីនេះ រដ្ឋាភិបាល ក៏មានគោលនយោបាយហិរញ្ញប្បទានជាង១០០លានដុល្លារ ដើម្បីដោះស្រាយបញ្ហាទីផ្សារ និងរក្សាលំនឹងថ្លៃស្រូវ ព្រមទាំង ការដាក់ចេញការអភិវឌ្ឍប្រព័ន្ធធារាសាស្រ្តឲ្យបានទូលំទូលាយ និងគោលនយោបាយពាក់ព័ន្ធផ្សេងទៀត ផងដែរ។ ជាមធ្យមកសិករកម្ពុជាផលិតស្រូវសរុបបាន ១២ លានតោនក្នុងមួយឆ្នាំ គឺលើស៦ លានតោនសម្រាប់នាំចេញ ដែលធ្វើឲ្យកម្ពុជាក្លាយជាប្រទេសនាំស្រូវអង្ករចេញ ជាប់លេខរៀងទី៨នៅលើពិភពលោក។ យោងតាមរបាយការណ៍របស់សហព័ន្ធស្រូវអង្ករ ៧ខែ ឆ្នាំ២០២៣ កម្ពុជានាំចេញអង្ករបានជាង៣៦ម៉ឺនតោន ទៅកាន់គោលដៅ៥២នៅលើពិភពលោក គិតជាទឹកប្រាក់ចំនួន២៥៣លានដុល្លារ។ ចំនួននាំចេញនេះ កើនឡើង៤ភាគរយ ធៀបនឹងរយៈពេលដូចគ្នា ឆ្នាំ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9994.txt	បច្ចុប្បន្ន ទំនិញដែលបម្រើដល់ជីវភាពរស់នៅប្រចាំថ្ងៃរបស់ពលរដ្ឋ ជាពិសេសអង្ករ បានឡើងថ្លៃគួរឱ្យកត់សម្គាល់ក្នុងបរិការណ៍ ដែលកម្ពុជារងនូវសម្ពាធសេដ្ឋកិច្ច និងអតិផរណា។ ដើម្បីទប់ស្កាត់នូវអតិផរណានេះ ក្រសួងពាណិជ្ជកម្ម និងស្ថាប័នពាក់ព័ន្ធ រួមនឹងវិស័យឯកជន កំពុងជំរុញការផលិតអង្ករឱ្យបានកាន់ច្រើន ដើម្បីទម្លាក់ថ្លៃដែលកំពុងឡើងក្នុងទីផ្សារសម្រាប់ប្រជាពលរដ្ឋ។ នេះជាការលើកឡើងរបស់លោក ប៉ែន សុវិជាតិ អ្នកនាំពាក្យក្រសួងពាណិជ្ជកម្ម។	ក្រសួងពាណិជ្ជកម្ម គណៈកម្មាធិការសេដ្ឋកិច្ច និងហិរញ្ញវត្ថុ រួមនឹងសហព័ន្ធស្រូវអង្ករកម្ពុជា កំពុងយកចិត្តទុកដាក់តាមដានសភាពការណ៍ លើការឡើងថ្លៃអង្ករ និងទំនិញនានា ក្នុងទីផ្សារ ខណៈកម្ពុជាកំពុងរងនូវសម្ពាធអតិផរណា។ បើតាមលោក ប៉ែន សុវិជាតិ ការឡើងថ្លៃទំនិញ ថ្លៃម្ហូបអាហារ និងស្បៀងនានាសព្វថ្ងៃនេះ វា គឺជាស្ថានភាពទូទៅនៃក្នុងបរិការណ៍មួយ ដែលការផ្គត់ផ្គង់មិនឆ្លើយតបនឹងតម្រូវការ។ អ្នកនាំពាក្យក្រសួងពាណិជ្ជកម្ម បានបញ្ជាក់ប្រាប់សារព័ត៌មានថ្មីៗ(ThmeyThmey) នារសៀលថ្ងៃទី១០សីហា យ៉ាងដូច្នេះ៖ « នៅក្នុងជំហានដំបូងនៃការវាយតម្លៃនេះ យើងឃើញការឡើងថ្លៃ[អង្ករ]នាពេលបច្ចុប្បន្ននេះ យើងចាត់ទុកវាជាបាតុភូតនៃតម្រូវការ និងការផ្គត់ផ្គង់ ព្រោះកាលណាការផ្គត់ផ្គង់ខ្វះ ហើយមានតម្រូវការច្រើន នោះវានឹងធ្វើឱ្យទំនិញឡើងថ្លៃហើយ»។ ការដែលអង្ករក្នុងស្រុកឡើងថ្លៃនេះ ក៏ព្រោះតែស្រូវមានតម្លៃខ្ពស់ ហើយមានការបញ្ជាទិញ ឬប្រមូលទិញពីប្រទេសវៀតណាមច្រើន។ ដើម្បីជួយសម្រួលដល់ប្រជាពលរដ្ឋដែលកំពុងរងសម្ពាធសេដ្ឋកិច្ចនិងអតិផរណានេះ ក្រសួងពាណិជ្ជកម្ម ស្ថាប័ន និងដៃគូពាក់ព័ន្ធកំពុងជំរុញការផលិតអង្ករឱ្យបានច្រើនសម្រាប់ដាក់លើនៅទីផ្សារ ធ្វើឱ្យថ្លៃអង្ករចុះថោក ឬស្ថិតនៅក្នុងថ្លៃប្រក្រតីភាពវិញ។ លោក សុវិជាតិ បានបញ្ជាក់យ៉ាងដូច្នេះ។ «យើងនឹងជំរុញការផលិតអង្ករឱ្យមានច្រើន ដើម្បីអន្តរាគមន៍ថ្លៃ នៅក្នុងទីផ្សារដែលស្ថិតនៅក្នុងជំហានរបស់ដំបូងយើង »។ នេះជាការរៀបរាប់របស់លោក ប៉ែន សុវិជាតិ ដោយបានបន្ថែមថា ក្នុងករណីការជំរុញផលិតកម្មអង្ករនេះនៅតែខ្វះ ឬ ថ្លៃអង្ករនៅទីផ្សារនៅតែឡើងខ្ពស់ នោះ ក្រសួងពាណិជ្ជកម្មនឹងបញ្ចេញអង្ករនៃស្បៀងបម្រុងរដ្ឋ ដើម្បីជួយដល់ការរស់នៅរបស់ពលរដ្ឋ។ អនុរដ្ឋលេខាធិការ និងជាអ្នកនាំពាក្យក្រសួងពាណិជ្ជកម្មរូបនេះ បានអះអាងថា កម្ពុជាមានអង្ករដែលស្បៀងបម្រុងគ្រប់គ្រាន់ដែលអាចឆ្លើយតបនឹងតម្រូវការពលរដ្ឋ។ ស្បៀងទាំងនោះត្រូវបានរក្សាទុកនៅតំបន់ដែលងាយរងនូវគ្រោះមហន្តរាយ នៅតាមតំបន់ទន្លេសាប និងនៅខេត្តចំនួនដែលរងគ្រោះដោយទឹកជំនន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9995.txt	របាយការណ៍ថ្មីមួយដែលសិក្សាដោយអង្គការលីកាដូ និងអង្គការសមធម៌កម្ពុជា បានរកឃើញថា អ្នកខ្ចីប្រាក់ភាគច្រើនគឺ «ជាប់ជំពាក់បំណុលលើសលប់» ហើយក៏មានករណីលក់ដី ដើម្បីសងបំណុលផងដែរ។ របាយការណ៍នេះចំណងជើងថា ហានិភ័យនៃបំណុល៖ ការសិក្សាស្រាវជ្រាវបែបបរិមាណ នៃអ្នកជាប់ជំពាក់កម្ចីខ្នាតតូច នៅខេត្តកំពង់ស្ពឺ។ របាយការណ៍នេះ ស្ទង់មតិទៅលើប្រជាពលរដ្ឋចំនួន៧១៧ខ្នងផ្ទះ នៅក្នុងខេត្តកំពង់ស្ពឺ កាលពីដើមឆ្នាំ២០២២ ដែលទើបបានចេញផ្សាយនៅថ្ងៃទី២៩សីហា ឆ្នាំ២០២៣។	យោងតាមរបាយការណ៍នេះ អ្នកខ្ចីប្រាក់ជាង២/៣ «យល់ស្របទាំងស្រុង» ឬ «យល់ស្រប»ថា គ្រួសាររបស់ពួកគេជំពាក់បំណុលច្រើនពេក។ អ្នកខ្ចីជាង២៧ភាគរយទៀត កំពុងចំ ណាយប្រាក់ចំណូលរបស់ពួកគេដល់ទៅជាង៧០ភាគរយ លើការបង់សងបំណុល ជារៀងរាល់ខែ។ ដោយឡែក ប្រជាពលរដ្ឋតាមខ្នងផ្ទះមានជាង៩២ភាគរយ ត្រូវបានតម្រូវឱ្យដាក់បណ្ណកម្មសិទ្ធិដីធ្លីយ៉ាងតិចមួយ ដើម្បីវាយតម្លៃពីកម្ចីឥណទានខ្នាតតូចមួយ។ របាយការណ៍បន្តបង្ហាញថា ប្រជាពលរដ្ឋតាមខ្នងផ្ទះ ៦,១ភាគរយ នៃចំនួនខ្នងផ្ទះសរុប៧១៧ ដែលត្រូវបានសម្ភាស បានលក់ដីដើម្បីសងបំណុល។ ពលកម្មកុមារ និងកុមារបោះបង់ការសិក្សាដោយសារបំណុលគ្រឹះស្ថានមីក្រូហិរញ្ញវត្ថុ ឬធនាគារ គឺកើតឡើងញឹកញាប់ខ្លាំង។ ប្រមាណជា៣ភាគរយ នៃប្រជាពលរដ្ឋតាមខ្នងផ្ទះ បានឱ្យកូនបោះបង់ការសិក្សា ដោយសារតែកម្ចីមីក្រូហិរញ្ញវត្ថុ ឬធនាគារ ដោយកុមារជាច្រើន ត្រូវទៅធ្វើការជួយរកប្រាក់ ដើម្បីបង់សងកម្ចីទាំងនោះវិញ។ នេះបើតាមរបាយការណ៍។ អ្នកផ្ដល់បទសម្ភាសន៍ជិត១/៥ (១៨,៣ភាគរយ) បរិភោគអាហារតិចជាងមុន ក្រោយពេលយកកម្ចីពីគ្រឹះស្ថានមីក្រូហិរញ្ញវត្ថុ ឬធនាគារ។ ប្រជាពលរដ្ឋ កំពុងបង្កើនការយកកម្ចីថ្មី ដើម្បីទៅសងកម្ចីចាស់។ បើតាមរបាយការណ៍នេះ អ្នកខ្ចីភាគច្រើន មិនបានយល់ដឹងពីដំណើរការផ្លូវច្បាប់ ក្នុងករណីខកខានការបង់សងកម្ចី ឬមិនជឿថា មានការប្រើប្រាស់ដំណើរការផ្លូវច្បាប់។ បើតាមសេចក្តីថ្លែងការណ៍របស់អង្គការលីកាដូ និងអង្គការសមធម៌កម្ពុជា ការសិក្សាស្រាវជ្រាវនេះ បានបង្ហាញពីការរីករាលដាល នៃភាពជំពាក់បំណុលច្រើនលើសលប់ បាននាំឱ្យមានការរំលោភសិទ្ធិមនុស្សធ្ងន់ធ្ងរជាច្រើន រួមមានភាពអត់ឃ្លាន ពលកម្មកុមារ និងការលក់ដីដោយបង្ខំជាដើម នៅទូទាំងខេត្តកំពង់ស្ពឺ។ សេចក្តីថ្លែងការណ៍ដដែលបន្តរៀបរាប់ថា៖ «អ្នកខ្ចីប្រាក់ កំពុងធ្វើការលះបង់ដោយមិនសមស្របជាច្រើន ដើម្បីបង់សងកម្ចីដែលតម្រូវឱ្យដាក់ធានានូវបណ្ណកម្មសិទ្ធិដីធ្លីដ៏ច្រើនលើសលប់ ហើយជារឿយៗ វាតែងតែលើសពីប្រាក់ចំណូល និងសមត្ថភាពរបស់អ្នកខ្ចីក្នុងការបង់សង»។ សម្រាប់លោកស្រី ពីឡូក ណាលី នាយិកាទទួលបន្ទុកកិច្ចការក្រៅតំបន់ នៃអង្គការលីកា ការស្រាវជ្រាវនេះ បានផ្ដល់នូវភស្តុតាងបន្ថែមទៀត ពីការរំលោភសិទ្ធិមនុស្ស គឺកំពុងកើតឡើងជាញឹកញាប់ និងជាលក្ខណៈប្រព័ន្ធ នៅក្នុងវិស័យឥណទានខ្នាតតូចនៅកម្ពុជា។ លោកស្រី ពីឡូក ណាលី បានបន្ថែមនៅក្នុងថ្លែងក្នុងសេចក្តីការណ៍នេះថា ៖ «ប្រជាពលរដ្ឋអ្នកខ្ចីប្រាក់ មិនមានពេលវេលាសម្រាប់ការពន្យារពេលទៀតនោះទេ ហើយពួកគេត្រូវការការអនុគ្រោះបំណុលបន្ទាន់ សម្រាប់អ្នកជាប់ជំពាក់បំណុលច្រើនលើសលប់ជាងគេ ដើម្បីទប់ស្កាត់វិបត្តិសិទ្ធិមនុស្សនេះ កុំឱ្យធ្ងន់ធ្ងរបន្ថែមទៀត»។ លោក អៀង វុទ្ធី ដែលជានាយកប្រតិបត្តិនៃអង្គការសមធម៌កម្ពុជា បានជំរុញដល់វិនិយោគិន អាជ្ញាធរ និងតួអង្គអភិវឌ្ឍន៍នានា ត្រូវចាត់វិធានការបន្ទាន់ ដើម្បីផ្ដល់ដំណោះស្រាយសម្រាប់អ្នកខ្ចីប្រាក់។ លោក អៀង វុទ្ធី បញ្ជាក់៖ «គ្រប់ភាគីពាក់ព័ន្ធត្រូវធានាថា ការអនុវត្តបែបកេងប្រវ័ញ្ចទាំងនេះ នឹងត្រូវបញ្ឈប់ ព្រមទាំងដាក់ចេញនូវវិធានការច្បាប់ការពារអ្នកប្រើប្រាស់ ដើម្បីអាចឱ្យយើងធានាបានថា សិទ្ធិមនុស្សជាមូលដ្ឋានរបស់អ្នកខ្ចីប្រាក់ត្រូ វបានគោរព»។ ជុំវិញនៃរបាយការណ៍ខាងលើនេះ សមាគមីក្រូហិរញ្ញវត្ថុកម្ពុជា(CMA) កំពុងសិក្សាលម្អិត ដែលមិនទាន់មានការឆ្លើយតបឡើយ។ ប៉ុន្តែ លោក កាំង តុងងី ប្រធាននាយកដ្ឋានទំនាក់ទំនង និងជាអ្នកនាំពាក្យ CMA បានអះអាងប្រាប់សារព័ត៌មានថ្មីៗ(ThmeyThmey) នាព្រឹកថ្ងៃទី៣១សីហានេះថា ៖ «កិច្ចការពារអតិថិជន តែងតែជាអាទិភាពក្នុងវិស័យមីក្រូហិរញ្ញវត្ថុ ដើម្បីធានាបាននូវនិរន្តភាពវិស័យ នឹងបំពេញបាននូវបេសកម្មរបស់ខ្លួន ក្នុងការកាត់បន្ថយភាពក្រីក្រ និងកំណើនសេដ្ឋកិច្ច ដូចដែលយើងបានធ្វើ ក្នុងរយៈពេលជាង៣០ឆ្នាំមកនេះ»។ បើតាម លោក តុងងី កន្លងមកស្ថាប័នមីក្រូហិរញ្ញវត្ថុមួយចំនួន ក៏ធ្លាប់ចូលរួមដោះស្រាយបញ្ហាបំណុលដល់ប្រជាពលរដ្ឋដែរ ដើម្បីជួយសម្រាលបន្ទុកបញ្ហាបំណុល ប្រសិនបើពួកគេជួបស្ថានភាពលំបាក។ អ្នកនាំពាក្យសមាគមមីក្រូហិរញ្ញវត្ថុកម្ពុជារូបនេះ លើកចិត្តដល់ពលរដ្ឋ ជាពិសេសអ្នកមានបំណុល ឱ្យបង្ហាញភាពស្មោះត្រង់ និងកុំខ្លាចក្នុងការយកបញ្ហា ឬការលំបាករបស់ខ្លួន ទៅជជែកជាមួយគ្រឹះស្ថានមីក្រូហិរញ្ញវត្ថុ ឬធនាគារ។ «ការបង្ហាញភាពស្មោះត្រង់បែបនេះ គឺដើម្បីឱ្យគេយល់ពីបញ្ហារបស់យើង យល់ពីលទ្ធភាពជាក់ស្តែងរបស់យើង ហើយដាក់ចេញនូវដំណោះស្រាយណាមួយ ដើម្បីធានាបានថា ប្រជាពលរដ្ឋយើងនៅបន្តបង់ប្រាក់ ឬបន្តជីវភាពរស់នៅបានដោយសមរម្យ»។ នេះជាការលើកឡើង របស់លោក តុងងី ដោយហាមពលរដ្ឋដាច់ខាត កុំទៅខ្ចីលុយផ្លូវក្រៅការ ជាពិសេស កម្ចីតាមប្រព័ន្ធអនឡាញ ដែលវាធ្វើឱ្យបញ្ហាកាន់តែរីកធំ ហើយពលរដ្ឋកាន់តែប្រឈមនឹង ការក្ស័យធន។ យោងតាមរបាយការណ៍របស់ធនាគារជាតិនៃកម្ពុជា គិតត្រឹមឆមាសទី១ ឆ្នាំ២០២៣ ទ្រព្យសកម្មក្នុងវិស័យវិស័យមីក្រូហិរញ្ញវត្ថុ មានទំហំ ១១,៨ពាន់លានដុល្លារ ក្នុងនោះឥណទានអតិថិជនបានកើនឡើង ៩,៧ពាន់លានដុល្លារ ដោយមាន២,២លានគណនី។ ឥណទាន ទាំងនោះ មាន៣៤ភាគរយ ត្រូវបានផ្តល់ទៅឱ្យអង្គភាពគ្រួសារ មាន២៣,២ភាគរយ ក្នុងវិស័យពាណិជ្ជកម្ម និងជំនួញមាន១៧,៦ភាគរយ ក្នុងវិស័យកសិកម្ម។ វិស័យសេវាមាន ១៣,៤ភាគរយ។ ជាមួយគ្នានេះ វិស័យដឹកជញ្ជូនមាន ៤,២ភាគរយ សំណង់មាន៤,៤ភាគរយ កម្មន្តសាលមាន ១,៩ភាគរយ និងវិស័យផ្សេងមៗមាន១,៣ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9996.txt	៧ខែមកនេះ កម្ពុជាទទួលបានភ្ញៀវទេសចរបរទេសសរុប ៣ ០៣៧ ៣៤៤នាក់។ ក្នុងនោះ ទេសចរជាជនជាតិថៃ បានមកកម្សាន្តនៅកម្ពុជាច្រើនជាងគេមានរហូតដល់ ១ ០២៨ ០២០នាក់។ នេះបើយោងតាមរបាយការណ៍របស់ក្រសួងទេសចរណ៍ទើបចេញផ្សាយនាថ្ងៃទី២៣សីហា។	ក្រសួងទេសចរណ៍បានបញ្ជាក់ថា បន្ទាប់ពីថៃទេសចរដែលមកកម្សាន្តនៅកម្ពុជា គឺជនជាតិវៀតណាមមានចំនួន៨៧ ៦៦៩នាក់ ខណៈទេសចរជនជាតិចិនកម្ពុជាក៏ទទួលបាន ៥០ ៣៦៨នាក់ ផងដែរ។ ក្នុងរយៈពេលជាមួយនេះ ពោលចាប់ពីខែមករាដល់មិថុនា ឆ្នាំ២០២៣ កម្ពុជាទទួលបានទេសចរជនជាតិឡាវ ៣៣៥១៣នាក់, កូរ៉េខាងត្បូង១៤ ៧៧២នាក់, អាម៉េរិក ១៣ ៨៥៥នាក់, ឥណ្ឌូនេស៊ី៨ ៩៣៤នាក់, បារាំង៨ ៧១១នាក់, ម៉ាឡេស៊ី៧ ៣០៩នាក់ និងទេសចរជនជាតិអង់គ្លេសចំនួន៦ ៧៥៥នាក់។ ខាងលើនេះ គឺជាចំនួនភ្ញៀវទេសចរទាំង១០ប្រទេសដែលមកកម្សាន្តនៅកម្ពុជាច្រើនគេ ក្នុងរយៈពេល៧ ឆ្នាំ២០២៣។ ទន្ទឹមគ្នានេះ ទេសចរកម្ពុជាចំនួន ១ ០០៩ ០៧៣នាក់ ក៏បានធ្វើដំណើរកម្សាន្តនៅតាមប្រទេសគោលដៅទេសចរណ៍នានា ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9997.txt	រយៈពេល៧ខែមកនេះ ការនាំចេញរបស់កម្ពុជាទៅកាន់ទីផ្សារចំនួន១៤ប្រទេសដែលជាសមាជិកនៃកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយតំបន់(អាសិប-RCEP)សម្រេចបានក្នុងទំហំ ៤ ៥៩០លានដុល្លារ។ ទំហំនេះមានកំណើនដល់២១ភាគរយ ធៀបនឹងគ្រាដូចគ្នាកាលឆ្នាំ២០២២។ នេះបើតាម លោក ប៉ាន សូរស័ក្តិ រដ្ឋមន្ត្រីក្រសួងពាណិជ្ជកម្មក្នុងពិធីសម្ពោធនៃការបោះពុម្ពផ្សាយសៀវភៅស្តីពី«អាសិប៖ ផ្នែកទី១ ភូមិសាស្ត្រនយោបាយ ភូមិសាស្ត្រសេដ្ឋកិច្ច និងការវិភាគផ្នែកច្បាប់» នាថ្ងៃទី១៩សីហា។	Regional Comprehensive Economic Partnership (RCEP) គឺជាកិច្ចព្រមពៀងភាពជាដៃគូសេដ្ឋកិច្ចគ្រប់ជ្រុងជ្រោយតំបន់ដែលមានប្រទេសចំនួន១៥ចូលរួម។ ក្នុងនោះមានប្រទេសទាំង១០របស់អាស៊ាន រួមជាមួយ ប្រទេសចិន ជប៉ុន កូរ៉េខាងត្បូង អូស្ត្រាលី និងនូវែលសេឡង់។ ក្រោយពី RCEP ចូលជាធរមាននៅថ្ងៃទី១មករា ឆ្នាំ២០២២ កម្ពុជាក៏ដូចប្រទេសទាំង១៤ទៀត គឺមានសិទ្ធិស្មើគ្នាក្នុងការនាំចេញផលិតផលកសិកម្ម ទៅកាន់ទីផ្សារប្រទេសណា ដែលមានសក្តានុពល។ លោក ប៉ាន សូរស័ក្តិ បានបញ្ជាក់ថា អាសិប នឹងដើរតួយ៉ាងសំខាន់ក្នុងការធ្វើសមាហរណកម្មអាស៊ានទៅក្នុងសេដ្ឋកិច្ចពិភពលោក, ជំរុញកំណើនសេដ្ឋកិច្ចប្រកបដោយចីរភាព បរិយាប័ន្ន និងភាពធន់, ទប់ទល់នឹងទំនោរនៃការប្រឆាំងសកលភាវូបនីយកម្មនិងការការពារនិយម។ លោករដ្ឋមន្ត្រីពាណិជ្ជកម្មរូបនេះបន្តរៀបរាប់យ៉ាងដូច្នេះ៖ « អាសិប ក៏ជាប្លុកពាណិជ្ជកម្មដ៏ធំបំផុតក្នុងពិភពលោក នាពេលបច្ចុប្បន្នដែលមាន១៥ប្រទេសជាមួយនឹងផលិតផលក្នុងស្រុកសរុបចំនួន ២៦,២ ទ្រីលានដុល្លារ»។ បើតាមការចុះផ្សាយរបស់ក្រសួងពាណិជ្ជកម្ម អាសិប តំណាងឱ្យ៣០ភាគរយនៃផលិតផលក្នុងស្រុកសរុបរបស់ពិភពលោក, ២៨ភាគរយនៃពាណិជ្ជកម្មពិភពលោក និង ៣២,៥ភាគរយនៃការវិនិយោគសកល។ «អាសិប គឺជាប្រធានបទដែលខ្ញុំស្រលាញ់ពេញចិត្តយ៉ាងខ្លាំងក្នុងអាណត្តិជារដ្ឋមន្ត្រីក្រសួងពាណិជ្ជកម្ម»។ នេះជាការលើកឡើងរបស់លោកប៉ាន សូរស័ក្តិ ដោយបន្តថា កម្ពុជាយកចិត្តទុកដាក់យ៉ាងខ្លាំងក្នុងសមាហរណកម្មសេដ្ឋកិច្ចក្នុងតំបន់ និងពិភពលោក រាប់ចាប់តាំងពីកម្ពុជាចូលជាសមាជិកអាស៊ានក្នុងឆ្នាំ១៩៩៩។ កម្ពុជា បានប្រើប្រាស់តួនាទីរបស់ខ្លួនយ៉ាងសកម្មក្នុងការពង្រឹងដំណើរការនៃទីផ្សារនិងមូលដ្ឋានផលិតកម្មតែមួយរបស់អាស៊ាន ព្រមទាំងចូលរួមលើកកម្ពស់អាស៊ានជាតំបន់ពាណិជ្ជកម្ម វិនិយោគ និងខ្សែច្រវាក់ផ្គត់ផ្គង់សកល។ ផ្អែកតាមលទ្ធផលនៃការសិក្សារបស់វិទ្យាស្ថានស្រាវជ្រាវសេដ្ឋកិច្ចសម្រាប់អាស៊ាន និងអាស៊ីបូព៌ា(ERIA) បានបង្ហាញថា កម្ពុជាអាចមានកំណើនប្រចាំឆ្នាំនៃការនាំចេញចំនួន៧,៣ភាគរយ វិនិយោគចំនួន២៣,៤ភាគរយ និងផលិតផលក្នុងស្រុកសរុបប្រមាណ២ភាគរយ លើផលិតផលក្នុងស្រុកដែលមានបច្ចុប្បន្ន។ កម្ពុជាទទួលបានភាពអនុគ្រោះពីកិច្ចព្រមព្រៀងនេះលើមុខទំនិញសំខាន់ជាច្រើន។ រួមមាន ទំនិញកសិកម្ម៖ គ្រាប់ស្វាយចន្ទី ពោត ដូង ស្វាយស្រស់ ចេក ដំលូងជ្វា ទឹកឃ្មុំ ម្សៅរម្សៀត ក្រូច ល្ហុង ទុរេន ត្របែក និងស្រកានាគ...ជាដើម។ ទំនិញកសិកម្មកែច្នៃ៖ មានគុយទាវ នំក្រៀម សំបុកត្រចៀកកាំ ទំនិញកែច្នៃពីត្រី ដំណាប់ស្វាយ ដំណាប់ទុរេន មីកញ្ចប់..., ទំនិញឧស្សាហកម្ម៖ មាន កង់ សម្លៀកបំពាក់ ស្បែកជើង គ្រឿងបង្គុំអេឡិចត្រូនិក ខ្សែកាប កាបូបយួរដៃ វ៉ាលិស... ជាដើម។ គួរជម្រាបថា ៧ខែមកនេះ ទំហំពាណិជ្ជកម្មរបស់កម្ពុជាជាមួយទីផ្សារប្រទេសក្នុងពិភពលោកសម្រេច បានសរុប២៧ពាន់លានដុល្លារ ថយចុះ១៥,៦ភាគរយ ធៀបនឹងរយៈពេលដូចគ្នាក្នុងឆ្នាំ២០២២។ ក្នុងនោះការនាំចេញរបស់កម្ពុជាសម្រេចបាន១៣ពាន់លានដុល្លារ ថយចុះ១,៨ភាគរយ ខណៈការនាំចូលវិញថយចុះ២៥,៦ភាគរយ ដែលសម្រេចបានក្នុងរង្វង់ទឹកប្រាក់១៤ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9998.txt	ធនាគារជាតិនៃកម្ពុជា (NBC) ប្រកាសដាក់ដេញថ្លៃប្រាក់ចំនួន៥០លានដុល្លារអាម៉េរិក ជាមួយគ្រឹះស្ថានធនាគារ មីក្រូហិរញ្ញវត្ថុ និងអាជីករប្តូរប្រាក់ទាំងអស់ ដើម្បីរក្សាតុល្យភាពនៃអត្រាប្តូរប្រាក់នៅកម្ពុជា។ បច្ចុប្បន្ន តម្លៃប្រាក់រៀលបានធ្លាក់ដល់រង្វង់ ៤ ១៦០រៀល ក្នុង១ដុល្លារ។	បើតាមសេចក្តីជូនដំណឹងរបស់ធនាគារជាតិ ការដេញថ្លៃនូវប្រាក់ដុល្លារទាំងនេះ នឹងត្រូវធ្វើឡើងជាដំណាក់កាល។ ក្នុងនោះ នៅថ្ងៃទី៦កញ្ញា ធនាគារជាតិនឹងបញ្ចេញប្រាក់ចំនួន១០លានដុល្លារ, ថ្ងៃទី៨កញ្ញា ធនាគារជាតិនឹងបញ្ចេញប្រាក់១៥លានដុល្លារ។ ថ្ងៃទី១៣កញ្ញា ធនាគារជាតិនឹងបញ្ចេញប្រាក់១០លានដុល្លារ និងថ្ងៃទី១៥កញ្ញា ធនាគារជាតិនឹងបញ្ចេញប្រាក់ចំនួន១៥លានដុល្លារ។ ការបញ្ចេញសាច់ប្រាក់នេះ គឺជាវិធានការមួយក្នុងចំណោមវិធានការឯទៀតរបស់ធនាគារជាតិ ក្នុងការអនុវត្តគោលនយោបាយរូបិយវត្ថុ តាមរយៈការស្រូបយកប្រាក់រៀលពីទីផ្សារ ដើម្បីរក្សាស្ថិរភាពអត្រាប្តូរប្រាក់នៅកម្ពុជា។ ប្រាក់រៀលកំពុងធ្លាក់ថ្លៃជាបន្តបន្ទាប់នាពេលបច្ចុប្បន្ន។ ហេតុផលចម្បងដែលធ្វើឱ្យលុយរៀលចុះថោកនេះ ព្រោះតែកត្តារដូវកាល និងសម្ពាធនៃការកើនឡើងថ្លៃនៃប្រាក់ដុល្លារអាម៉េរិក នៅលើទីផ្សារអន្តរជាតិ។ សេចក្តីជូនដំណឹងរបស់ធនាគារ កាលពីថ្ងៃទី២៩សីហា ឆ្នាំ២០២៣ បានបញ្ជាក់ថា កត្តារដូវកាល កំណើនតម្រូវការប្រាក់រៀល បានថយល្បឿននៅក្នុងដំណាក់កាលនៃការបង្កបង្កើនផលកសិកម្ម និងរដូវកាល ដែលសកម្មភាពទេសចរណ៍មិនមានភាពមមាញឹក(Low Season) ។ រីឯ ប្រាក់ដុល្លារអាម៉េរិក បានបន្តឡើងថ្លៃធៀបនឹងរូបិយប័ណ្ណផ្សេងៗទៀតលើពិភពលោក ក្រោយពីធនាគារកណ្តាលអាម៉េរិក បន្តដំឡើងអត្រាការប្រាក់គោល។ ការណ៍ដំឡើងអត្រាការប្រាក់របស់ធនាគារកណ្តាលអាម៉េរិកនេះ បានទាក់ទាញមូលធនឱ្យហូរចូលទៅសហរដ្ឋអាម៉េរិក និងបង្កើនតម្រូវការប្រាក់ដុល្លារអាម៉េរិក លើទីផ្សារអន្តរជាតិ។ ជុំវិញនៃបញ្ហាទាំងនេះហើយ បានជាធនាគារជាតិនៃកម្ពុជា សម្រេចធ្វើអន្តរាគមន៍លើទីផ្សារអត្រាប្រាក់ ដោយធ្វើយ៉ាងណារក្សាអំណាចទិញនៃចំណូលប្រជាជនកម្ពុជាឱ្យមានស្ថិរភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9999.txt	៧ខែមកនេះ ការធ្វើពាណិជ្ជកម្មរវាងកម្ពុជាជាមួយទីផ្សារពិភពលោក សម្រេចបានក្នុងទំហំទឹកប្រាក់ជាង ២៧ពាន់លានដុល្លារ។ ទំហំនេះគឺធ្លាក់ចុះ១៥,៦ភាគរយ ធៀបនឹងរយៈពេលដូចគ្នា កាលឆ្នាំ២០២២។	យោងតាមទិន្នន័យពីអគ្គនាយកដ្ឋានគយ និងរដ្ឋាករកម្ពុជា នៃក្រសួងសេដ្ឋកិច្ច និងហិរញ្ញវត្ថុ ចាប់ខែមករា ដល់ខែកក្កដា ការនាំទំនិញចេញរបស់កម្ពុជា គឺសម្រេចបានតម្លៃជាង១៣ពាន់លានដុល្លារ ថយចុះ១,៨ភាគរយ ខណៈការនាំចូលវិញ ធ្លាក់ដល់២៥,៦ភាគរយ ពោល គឺសម្រេចបានក្នុងទំហំទឹកប្រាក់ជាង១៤ពាន់លានដុល្លារ ។ ប្រទេសដែលមានទំហំពាណិជ្ជកម្មធំជាងគេជាមួយកម្ពុជា គឺប្រទេសចិន។ ប្រទេសទាំងពីរសម្រេចទំហំពាណិជ្ជកម្មរួមគ្នាជាង ៧ពាន់លានដុល្លារ កើនឡើង១,៨ភាគរយ ដោយក្នុងនោះ កម្ពុជានាំចេញទៅចិន មានជាង៨១៤លានដុល្លារ កើនឡើង១៦,២ភាគរយ និងការនាំចូលមកវិញ មានជាង៧ពាន់លានដុល្លារ កើនឡើងត្រឹម០.១ភាគរយ។ សហរដ្ឋអាម៉េរិកឈរនៅលំដាប់លេខ២ នៃដៃគូពាណិជ្ជកម្មជាមួយកម្ពុជា ដែលមានទំហំពាណិជ្ជកម្មប្រមាណ៥,៣ពាន់លានដុល្លារ ថយចុះ៩,៧ភាគរយ។ ចំពោះការនាំចេញរបស់កម្ពុជាទៅទីផ្សារលំដាប់ពិភពលោកមួយនេះ សម្រេចបានជាង៥,១ពាន់លានដុល្លារ ធា្លក់៩,១ភាគរយ ខណៈការនាំចូលក៏ធ្លាក់២៨ភាគរយផងដែរ។ ដៃគូពាណិជ្ជកម្មធំលំដាប់លេខ៣របស់កម្ពុជានោះ គឺប្រទេសវៀតណាម ដែលសម្រេចបានជាង៣,៧ពាន់លានដុល្លារថយ១ភាគរយ។ ក្នុងនោះកម្ពុជា នាំចេញទៅវៀតណាមក្នុងតម្លៃ១,៥ពាន់លានដុល្លារ កើនឡើង ២០,៦ភាគរយ រីឯការនាំចូលវិញថយចុះ១២,៨ភាគរយ។ ទិន្នន័យពីអគ្គនាយកដ្ឋានគយ និងរដ្ឋាករកម្ពុជាដដែលបានបង្ហាញថា ក្នុងរយៈពេល៧ខែមកនេះ កម្ពុជា នាំចេញសម្លៀកបំពាក់បានក្នុងតម្លៃ៤,៤ពាន់លានដុល្លារ, ម៉ាស៊ីន និងឧបករណ៍អគ្គិសនីបានជាង១,៨ពាន់លានដុល្លារ, គ្រឿងសង្ហារឹមក្នុងតម្លៃ៥២៣លានដុល្លារ, ធញ្ញជាតិជាង៩១០លានដុល្លារ និងស្បែកជើង ប្រមាណ៨០០លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.